KUALA LUMPUR, 7 Oktober- Ringgit dibuka rendah sedikit berbanding dolar AS pagi ini berikutan komen daripada pegawai Rizab Persekutuan (Fed) Amerika Syarikat (AS) untuk menaikkan kadar faedah AS menjelang awal 2023.Pada pukul 9.00 pagi, mata wang tempatan menyusut nilai kepada 4.6465/6495 berbanding dolar AS daripada penutup Khamis 4.6345/6390.Memetik satu laporan berita, rakan pengurusan SPI Asset Management Stephen Innes menyatakan presiden Persekutuan (Fed) Chicago Charles Evans telah disebut sebagai berkata bahawa kadar penanda aras AS mungkin akan berada pada 4.5-4.75 peratus menjelang musim bunga akan datang kerana para pegawai bimbang dengan inflasi teras yang tinggi.“Walaupun harga minyak lebih tinggi, gandingan dolar AS/ringgit sepatutnya lemah pagi ini selepas komen yang cenderung untuk menaikkan kadar faedah daripada bank pusat, kerana kadar faedah AS yang lebih tinggi bermakna nilai dolar AS akan lebih kukuh,” katanya kepada Bernama.Selain itu, beliau berkata peserta pasaran juga akan mengambil petunjuk daripada data gaji bukan ladang AS kerana ia seharusnya dapat memberikan bayangan tentang kesihatan ekonomi AS.Di pasaran tempatan, Innes berkata peserta pasaran tempatan akan menantikan pembentangan Bajet 2023 petang ini.Sementara itu, ringgit diniagakan kebanyakannya lebih tinggi berbanding sekumpulan mata wang utama.

Mata wang tempatan menambah nilai berbanding pound Britain kepada 5.1795/1828 daripada 5.2231/2282 pada penutup semalam, meningkat berbanding dolar Singapura kepada 3.2507/2532 daripada 3.2518/2552 sebelumnya dan lebih tinggi berbanding euro kepada 4.5503/5533 daripada 4.5821/5866 sebelumnya.Walau bagaimanapun, ringgit menyusut nilai berbanding yen Jepun kepada 3.2056/2081 daripada 3.2033/2066 pada penutupan pada Khamis. -BERNAMA


Langkah pembaharuan galak penyertaan PKS dalam ekonomi digital

KUALA LUMPUR, 7 Oktober- Beberapa langkah pembaharuan telah dimulakan bagi menggalakkan penyertaan perusahaan kecil dan sederhana (PKS) dalam ekonomi digital. Menteri di Jabatan Perdana Menteri (Ekonomi), Datuk Seri Mustapa Mohamed berkata, ini termasuk mewujudkan dasar bersepadu dan rangka kerja sokongan bagi institusi serta memperkukuh pemantauan dan penilaian bagi program kerajaan."Ekonomi Digital Kebangsaan dan Majlis 4IR (MDE4IR) telah ditubuhkan untuk menjadi jawatankuasa penyelarasan nasional mengenai ekonomi digital."Baru-baru ini kami telah memasukkan negeri dalam salah satu jawatankuasa kecil, untuk menyelaraskan perkara yang lebih baik antara kerajaan persekutuan dengan kerajaan negeri berkaitan ekonomi digital," kata Mustapa ketika berucap merasmikan Laporan Mendigitalkan PKS Untuk Meningkatkan Daya Saing oleh Bank Dunia secara maya di sini.Menurut beliau ada masa akan datang, lebih banyak pembaharuan akan dilaksanakan merangkumi perlindungan data peribadi.

(Datuk Seri Mustapa berkata langkah pembaharuan galak penyertaan PKS dalam ekonomi digital)


Bajet 2023: RM1 bilion, tarik pelaburan eskosistem E&E

KUALA LUMPUR, 7 Oktober- Dana pelaburan berjumlah lebih RM1 bilion diwujudkan bagi menarik lebih banyak pelaburan bernilai tambah tinggi serta menjana peluang pekerjaan profesional.Sebagai menyokong ekosistem elektrik dan elektronik RM10 juta disediakan kepada the Collaborative Research in Engineering, Science and Technology Centre (CREST) untuk membangunkan aplikasi berasaskan teknologi frekuensi radio dan bluetooth bagi industri automotif.Menteri Kewangan Tengku Datuk Seri Zafrul Abdul Aziz berkata ekoran ketidaktentuan geopolitik dan gangguan rantaian global, insentif penempatan semula bagi menarik pelabur sektor E&E yang terjejas disediakan melalui pelanjutan galakan cukai sedia ada dan kadar cukai 15 peratus kepada C-Suite sehingga tahun 2024."RM20 juta disediakan secara geran padanan untuk menyokong pembangunan produk dan melahirkan bakat tempatanindustri peranti perubatan. Kerajaan turut akan mengutamakan perolehan produk farmaseutikal dan peranti perubatan daripada pengeluar tempatan. "Bagi menggalakkan pembangunan farmaseutikal, insentif cukai pendapatan bagi pengeluar produk farmaseutikal tempatan dilanjutkan sehingga akhir 2025,"katanya.Geran padanan RM50 juta turut disediakan bagi menyokong pembangunan komponen aeroangkasa. Kawasan di sekitar KLIA Sepang pula akan terus dimajukan sebagai kluster industri aeroangkasa terutamanya untuk operasi penyelenggaraan, pembaikan dan baik pulih (MRO).Sementara itu, kerajaan akan melaksanakan projek menaik taraf Lebuh Raya Utara Selatan di Senai Utara-Pandan, Johor Bahru daripada empat kepada enam lorong dengan kos RM510 juta.Manakala, bagi menyokong pembangunan syarikat tempatan berasaskan teknologi, RM100 juta diperuntuk bawah Dana Pelaburan Strategik Tempatan.


Sektor swasta digalak tingkat kerjasama realisasi agenda IR 4.0

(Suruhanjaya Komunikasi dan Multimedia komited melaksana agenda pendigitalan menerusi Jalinan Digital Negara)

KUALA LUMPUR, 7 Oktober- Kerjasama awam-swasta antara elemen penting dalam pembangunan ekosistem bidang ICT selain menyokong usaha pendigitalan negara. Ia menyumbang kepada kemajuan aktiviti hiliran dalam sektor perniagaan terutama perusahaan kecil sederhana (PKS). Timbalan Menteri Komunikasi dan Multimedia, Datuk Zahidi Zainul Abidin menyeru lebih banyak pemain sektor swasta bekerjasama dalam merealisasi agenda IR 4.0. yang bakal mengubah ekosistem perniagaan. Kata beliau penglibatan syarikat ICT mampu menyumbang kepada usaha meningkatkan keupayaan bakat tempatan dalam bidang berkaitan.Kerajaan menerusi Suruhanjaya Komunikasi dan Multimedia komited melaksana agenda pendigitalan menerusi Jalinan Digital Negara (JENDELA). Kerjasama dijalin dengan syarikat telekomunikasi bagi memastikan liputan internet 100% seluruh negara menjelang 2025 digariskan dalam Rancangan Malaysia ke-12.Beliau berucap merasmikan Konvensyen Pembekal Huawei 2022 di ibu negara.

(Datuk Zahidi Zainul (tengah) berkata sektor swasta digalak tingkat kerjasama realisasi agenda IR 4.0)


Ringgit susut daripada kenaikan untuk ditutup rendah berbanding dolar AS

KUALA LUMPUR, 6 Oktober - Ringgit susut daripada kenaikan semalam untuk ditutup rendah berbanding dolar AS pada Khamis dalam persekitaran sentimen bercampur-campur dalam pasaran berikutan pelabur terus mencari mata wang selamat Amerika Syarikat itu, kata peniaga.Pada 6.02 petang, mata wang tempatan merosot kepada 4.6345/6390 berbanding dolar AS daripada 4.6290/6315 pada Rabu.Rakan Pengurusan SPI Asset Management Stephen Innes berkata pasaran masih memberi tumpuan kepada dolar AS berikutan China cuti pada minggu ini dan pelabur menantikan data senarai gaji bukan ladang Amerika Syarikat esok.“Oleh itu, terdapat minat untuk mencabar kekuatan baharu ringgit pada masa ini.“Impak senarai gaji bukan ladang menjadikan ringgit diniagakan rendah; pasaran mengambil kira acara berisiko besar pada Jumaat dan kita mungkin berada dalam dagangan julat tetapi setakat minggu ini, ia adalah kenaikan kecil untuk unit tempatan,” katanya kepada Bernama.

Beliau berkata kenaikan dolar AS jangka pendek dilihat tidak menarik berikutan mereka menunggu data senarai gaji bukan ladang, yang boleh menawarkan kemasukan semula yang baik untuk belian dolar AS jika data mengatasi jangkaan dan menyokong pendirian Rizab Persekutuan AS (Fed) kepada kadar faedah tinggi.Jika data pekerjaan AS lemah, beliau menjangka dolar AS akan merosot kepada 4.6000.Sementara itu, ringgit diniagakan kebanyakannya tinggi berbanding sekumpulan mata wang utama.Unit tempatan meningkat berbanding pound kepada 5.2231/2282 daripada 5.2706/2734 semalam, naik berbanding yen Jepun kepada 3.2033/2066 daripada 3.2037/2056 sebelum ini dan meningkat berbanding euro kepada 4.5821/5866 daripada 4.5966/5991 sebelum ini. Bagaimanapun, ia merosot berbanding dolar Singapura kepada 3.2518/2552 daripada 3.2500/2522 pada Rabu. - BERNAMA


Pasaran getah ditutup bercampur-campur

KUALA LUMPUR, 6 Oktober - Pasaran getah Malaysia ditutup bercampur-campur di tengah-tengah sedikit keuntungan diraih dalam pasaran hadapan getah serantau selain pengukuhan harga minyak mentah. Seorang peniaga berkata harga minyak meningkat selepas Pertubuhan Negara-negara Pengeksport Petroleum dan sekutu (OPEC+) bersetuju untuk mengetatkan lagi bekalan minyak mentah global dengan perjanjian untuk mengurangkan pengeluaran kira-kira dua juta tong sehari -- pengurangan terbesar sejak 2020."Peserta pasaran juga dijangka memantau data senarai gaji bukan ladang Amerika Syarikat untuk bulan September yang akan dikeluarkan pada hari Jumaat sebagai petunjuk hala tuju kenaikan kadar faedah Rizab Persekutuan AS," katanya.

Harga Lembaga Getah Malaysia (LGM) untuk Getah Mutu Malaysia 20 (SMR 20) tidak berubah pada 624 sen sekilogram (sekg) manakala lateks pukal meningkat 2.0 sen kepada 477 sen sekg.Pada jam 5 petang, harga penutup LGM untuk SMR 20 ialah 633 sen sekg manakala lateks pukal pada 478.5 sen sekg. - BERNAMA


Bursa Malaysia dibuka tinggi menjelang pembentangan Belanjawan Negara

KUALA LUMPUR, 6 Oktober- Bursa Malaysia dibuka tinggi hari ini menjelang pembentangan Bajet 2023 esok, kata seorang penganalisis.Pada pukul 9.05 pagi, indeks penanda aras FTSE Bursa Malaysia KLCI (FBM KLCI) mengukuh 3.34 mata kepada 1,423.89 daripada penutupan urus niaga Rabu pada paras 1,420.55.Indeks utama dibuka 4.2 mata lebih tinggi pada 1,424.75.Di pasaran yang lebih luas menyaksikan kaunter untung mengatasi kaunter rugi 127 berbalas 80 manakala 197 kaunter tidak berubah, 1,943 tidak diniagakan dan tujuh yang lain digantung.Jumlah dagangan adalah sebanyak 177.53 juta unit bernilai RM44.06 juta.Menurut Naib Presiden Penyelidikan Ekuiti Rakuten Trade Sdn Bhd Thong Pak Leng, para pembeli telah kembali ke pasaran dengan indeks utama FBM KLCI ditutup melepasi paras 1,420 semalam.“Selain Bajet 2023 negara yang akan dibentangkan esok, sentimen juga akan dipengaruhi oleh uar-uar berkenaan Pilihan Raya Umum ke-15 (PRU15),” katanya kepada Bernama.Justeru, Thong mengunjurkan indeks akan berlegar antara julat 1,415 hingga 1,430.Beliau turut menjangkakan beberapa minat belian untuk saham minyak dan gas hari ini selepas minyak mentah Brent bergerak lebih tinggi melebihi paras AS$93 setong disebabkan oleh pengurangan pengeluaran oleh Pertubuhan Negara-negara Pengeksport Petroleum (OPEC) sebanyak 2 juta tong sehari.Sementara itu, saham wajaran tinggi Bursa - Maybank dan CIMB masing-masing menambah satu sen kepada RM8.71 dan RM5.27, Public Bank menokok tiga sen menjadi RM4.28 dan Petronas Chemicals meningkat lima sen kepada RM8.70 manakala IHH Healthcare tidak berubah pada RM5.85.Bagi saham aktif, MMAG Holdings naik satu sen kepada 3.5 sen, Cosmos Technology International yang baharu disenaraikan di Pasaran Ace menokok 20.5 sen kepada 55.5 sen, Hibiscus Petroleum naik 3.5 sen menjadi 98 sen manakala MQ Technology dan Dagang NeXchange tidak berubah masing-masing pada tiga sen dan 78.5 sen.

Di papan indeks, Indeks FBM Emas menambah 20.49 mata kepada 10,139.94, Indeks FBM 70 peroleh 13.83 mata kepada 12,249.45, Indeks FBMT 100 lebih tinggi 20.34 mata menjadi 9,893.03 dan Indeks FBM Emas Syariah meraih 12.53 mata kepada 10,182.44.Bagaimanapun, FBM ACE, susut 5.09 mata kepada 4,729.18.Mengikut sektor, Indeks Tenaga menambah 10.20 mata menjadi 704.30, Indeks Perkhidmatan Kewangan pula mengukuh 40.23 mata pada 16,166.33, dan Indeks Produk dan Perkhidmatan Perindustrian naik 0.71 mata menjadi 174.66, tetapi Indeks Perladangan turun 16.00 mata kepada 6,579.06. -BERNAMA


Bajet 2023: Tumpu keperluan rakyat impak pandemik

KUALA LUMPUR, 6 Oktober - Bajet 2023 yang akan dibentang esok akan menerapkan elemen berasaskan 3R iaitu 'Responsive', 'Responsible', dan 'Reformation'.Timbalan Menteri Kewangan 1, Datuk Mohd Shahar Abdullah berkata belanjawan kali ini menumpukan isu-isu yang dihadapi ketika pandemik serta impak cabarannya.

"Bajet 2023 sebagai bajet yang bertanggungjawab dalam melihat kepada keperluan yang ada pada hari ini dan keperluan yang ada pada masa akan datang. Sebagai contoh isu perubahan iklim."Ada perkara dari segi kaedah kemampanan hasil yang kita akan lihat supaya kita dapat melakukan tindakan reformasi sebagai contoh bagaimana kita hendak hadapi isu-isu subsidi, kutipan cukai yang ini akan tertumpu kepada tiga asas utama itu," katanya ketika ditemui pemberita selepas menjadi tetamu program Selamat Pagi Malaysia di Angkasapuri.Tambah Shahar, bajet 2023 juga akan menerapkan elemen berkaitan Matlamat Pembangunan Mampan (SDG) yang mengutamakan kesejahteraan rakyat.


Ringgit ditutup mengukuh berbanding dolar AS

KUALA LUMPUR, 5 Oktober - Ringgit terus meningkat berbanding dolar Amerika Syarikat (AS) hari ini menjelang pembentangan Bajet 2023 yang dijadualkan pada Jumaat (7 Oktober), kata penganalisis.Pada 6 petang, mata wang tempatan menokok kepada 4.6290/6315 daripada dolar AS berbanding paras 4.6420/6450 pada akhir urus niaga semalam.Rakan Pengurusan SPI Asset Management, Stephen Innes berkata ringgit mengalami sedikit persaingan hari ini disebabkan pasaran pertukaran asing yang tidak stabil.“Para pelabur tempatan dijangka ingin memastikan hala tuju sebelum menjual dolar AS dan membeli unit tempatan.“Nampaknya, dolar dalam kedudukan panjang merentasi pasaran mata wang lebih menyeluruh,” katanya kepada Bernama.

Ketua Penyelidikan dan Penasihat Kekayaan UOB Kay Hian Wealth Advisors Sdn Bhd, Mohd Sedek Jantan berkata, di AS, laporan perubahan pekerjaan bukan perladangan ADP bagi September akan menjadi tumpuan utama lewat hari ini.Sementara itu, ringgit diniagakan bercampur-campur berbanding kumpulan mata wang utama.Mata wang tempatan meningkat berbanding pound Britain kepada 5.2706/2734 daripada 5.2752/2786 sewaktu ditutup semalam dan menokok berbanding yen Jepun kepada 3.2037/2056 daripada 3.2067/2090 sebelum ini.Ia susut berbanding dolar Singapura kepada 3.2500/2522 daripada 3.2462/2487 pada Selasa dan merosot berbanding euro kepada 4.5966/5991 daripada 4.5863/5893 sebelum ini. -BERNAMA


Bursa Malaysia ditutup tinggi bagi tiga hari berturut-turut

KUALA LUMPUR, 5 Oktober - Bursa Malaysia ditutup tinggi hari ini bagi tiga hari berturut-turut sejajar dengan prestasi bursa serantau lain di tengah-tengah sentimen yang bertambah baik selepas kenaikan di Wall Street semalaman, kata seorang penganalisis. Pada 5 petang, indeks petunjuk pasaran itu meningkat 11.19 mata atau 0.70 peratus untuk ditutup kepada 1,420.55 daripada paras penutup 1,409.36 pada Selasa.Ia dibuka tinggi naik 4.31 mata kepada 1,413.67 dan bergerak ke paras setinggi 1,424.65. Suasana pasaran positif dengan kaunter untung mengatasi kaunter rugi sebanyak 518 berbanding 349, manakala 397 kaunter tidak berubah, 1,066 tidak diniagakan dan enam yang lain digantung.Jumlah dagangan berjumlah 3.23 bilion unit bernilai RM1.72 bilion.Ketua penyelidikan harta dan penasihat UOB Kay Hian Wealth Advisors Sdn Bhd Mohd Sedek Jantan berkata kenaikan di Wall Street semalam merangsang dagangan di FBM KLCI dan pasaran Asia. "Dalam tempoh jangka pendek, pasaran dijangka terus terdedah kepada ketidaktentuan luaran dan prestasi pasaran Amerika Syarikat (AS)."Di pasaran tempatan, tumpuan akan terarah kepada pembentangan Bajet 2023 pada Jumaat ini.“Walaupun terdapat peluang dagangan, kami merasakan Bajet 2023 dan pilihan raya umum ke-15 secara umumnya neutral pasaran,” katanya kepada Bernama.Naib presiden penyelidikan ekuiti Rakuten Trade Sdn Bhd Thong Pak Leng menjangka keseluruhan sentimen pasaran bertambah baik memandangkan penurunan harga komoditi, terutamanya minyak mentah, mungkin mengurangkan risiko inflasi dalam ekonomi global. Bagaimanapun, para pelabur masih berhati-hati dengan peningkatan kemeruapan pasaran walaupun pasaran tempatan kekal dalam kedudukan terlebih jualan, katanya.  Thong menjangka FBM KLCI diniagakan tinggi sedikit antara 1,410 dan 1,430 bagi tempoh berbaki minggu ini dengan paras ketahanan segera pada 1,450 dan paras sokongan pada 1,400, diikuti pada 1,380.

Dalam kalangan kaunter wajaran tinggi, Maybank naik dua sen kepada RM8.70, Petronas Chemicals meningkat 26 sen kepada RM8.65 dan CIMB menokok tiga sen kepada RM5.26. Public Bank jatuh dua sen kepada RM4.25 dan IHH Healthcare tidak berubah pada RM5.85. Dalam kalangan saham cergas, MMAG Holdings berkurangan satu sen kepada 2.5 sen, Cypark Resources turun 2.5 sen kepada 43.5 sen dan Hiap Huat Holdings susut setengah sen kepada 15.5 sen.Hibiscus Petroleum melonjak 7.5 sen kepada 94.5 sen dan Top Glove naik dua sen kepada 64 sen. Di papan indeks, Indeks FBM Emas meningkat 68.54 mata kepada 10,119.45,  FBM 70 naik 54.91 mata kepada 12,235.62, dan Indeks FBMT 100 menokok 69.86 mata kepada 9,872.69. Indeks FBM Emas Shariah meningkat 100.37 mata kepada 10,169.91 dan FBM ACE naik 25.27 mata kepada 4,734.27.Mengikut sektor, Indeks Tenaga meningkat 9.58 mata kepada 694.10, Indeks Perkhidmatan Kewangan naik 34.67 mata kepada 16,126.10, dan Indeks Produk dan Perkhidmatan Perindustrian menambah 4.09 mata kepada 173.95.Indeks Perladangan melonjak 157.00 mata kepada 6,595.06. Jumlah dagangan Pasaran Utama meningkat kepada 1.47 bilion saham bernilai RM1.43 bilion berbanding 1.36 bilion saham bernilai RM1.26 bilion pada Selasa.Jumlah dagangan waran menokok kepada 346.67 juta unit bernilai RM59.66 juta daripada 107.86 juta unit bernilai RM13.55 juta sebelumnya.  Jumlah dagangan Pasaran ACE menambah kepada 1.41 bilion saham bernilai RM228.56 juta daripada 443.62 juta saham bernilai RM180.15 juta. Kaunter produk dan perkhidmatan pengguna menyumbang 215.16 juta saham yang diniagakan di Pasaran Utama, produk dan perkhidmatan perindustrian (445.50 juta), pembinaan (35.01 juta), teknologi (157.13 juta), SPAC (sifar), perkhidmatan kewangan (57.39 juta), hartanah (148.44 juta), perladangan (35.62 juta), REITs (4.82 juta), dana tertutup (10,000), tenaga (199.52 juta), penjagaan kesihatan (111.64 juta), telekomunikasi dan media (19.93 juta), pengangkutan dan logistik (34.48 juta) dan utiliti (10.26 juta). -BERNAMA


Malaysia muktamadkan ratifikasi CPTPP

KUALA LUMPUR, 5 Oktober - Malaysia telah meratifikasikan Perjanjian Komprehensif dan Progresif bagi Perkongsian Trans-Pasifik (CPTPP).Ini susulan penyerahan instrumen ratifikasi (IOR) kerajaan kepada New Zealand sebagai depositari CPTPP pada 30 September lalu.Kementerian Perdagangan Antarabangsa dan Industri (MITI) dalam kenyataan memaklumkan, penyerahan IOR itu menjadikan Malaysia sebagai negara kesembilan meratifikasikan perjanjian perdagangan bebas itu yang dimeterai pada 8 Mac 2018.Berdasarkan hasil analisis kos-faedah (CBA) jelas menunjukkan manfaat daripada ratifikasi CPTPP melebihi sebarang potensi kos yang mungkin timbul daripada pelaksanaan perjanjian itu.

CBA mengunjurkan, jumlah dagangan negara bakal meningkat kepada RM655.9 bilion pada tahun 2030 menerusi penyertaan dalam CPTPP.Sebaik sahaja CPTPP mula berkuat kuasa, semua eksport negara ke Australia dan Singapura tidak akan dikenakan sebarang duti, seterusnya melibatkan New Zealand dan Kanada pada tahun 2024 dan 2029.Menjelang tahun 2033 pula, hampir 100 peratus eksport negara ke semua negara CPTPP akan menikmati manfaat bebas cukai.


Kadar jangka pendek kekal stabil dengan campur tangan BNM

KUALA LUMPUR, 5 Oktober - Langkah Bank Negara Malaysia (BNM) menyerap lebihan mudah tunai daripada sistem kewangan dijangka dapat membantu kadar jangka pendek untuk kekal stabil hari ini.Mudah tunai dianggarkan RM38.45 bilion dalam sistem konvensional dan RM29.07 bilion dalam dana Islam.Hari ini, bank pusat akan mengadakan tender pasaran wang konvensional bernilai RM1 bilion selama tujuh hari dan tender Program Murabahah Komoditi RM200 juta untuk tempoh 33 hari.

Ia turut menawarkan dua tender repo berbalik, yang terdiri daripada tender RM130 juta bagi jangka masa 92 hari dan tender RM440 juta selama 182 hari.Ia juga telah mengumumkan ketersediaan repo berbalik, perjanjian jual dan beli semula serta kemudahan Murabahah komoditi bercagar untuk tempoh satu hingga tiga bulan.Pada jam 4 petang, BNM akan melaksanakan sehingga RM37 bilion untuk tender semalaman konvensional dan RM27.9 bilion bagi tender semalaman Murabahah. - BERNAMA


Pasaran getah ditutup tinggi sedikit

KUALA LUMPUR, 5 Oktober - Pasaran getah Malaysia ditutup tinggi sedikit hari ini, dibantu oleh keuntungan sederhana yang diraih dalam pasaran niaga hadapan getah serantau di tengah-tengah ketiadaan peniaga China.China kini sedang meraikan Cuti Hari Kebangsaan selama seminggu.Seorang peniaga berkata peserta pasaran menjangkakan kenaikan kadar faedah global masa depan yang kurang agresif selepas data pembukaan pekerjaan Amerika Syarikat (AS) merosot pada bulan Ogos.“Namun, kenaikan selanjutnya dihadkan oleh kerugian dalam harga minyak mentah dan ringgit yang lebih kukuh berbanding dolar AS selain data jualan kereta AS yang lemah,” katanya kepada Bernama.

Pada pukul 5 petang hari ini, mata wang tempatan meningkat kepada 4.6280/6320 berbanding dolar AS daripada penutup semalam pada 4.6420/6450.Harga Lembaga Getah Malaysia (MRB) untuk Getah Mutu Malaysia 20 (SMR 20) naik setengah sen kepada 623.5 sen sekilogram (sekg) manakala lateks pukal meningkat sebanyak 1.5 sen kepada 475.5 sen sekg.Pada pukul 5 petang, harga penutup LGM untuk SMR 20 ialah 624 sen sekg manakala lateks pukal pada 475 sen sekg. -BERNAMA


Ringgit dibuka tinggi sedikit berbanding dolar AS pada sesi awal urus niaga

KUALA LUMPUR, 5 Oktober - Ringgit dibuka lebih tinggi sedikit berbanding dolar AS pagi ini seiring dengan sentimen risiko positif menjelang pengumuman Bajet 2023 pada Jumaat ini.Pada jam 9 pagi, mata wang tempatan menambah nilai kepada 4.6355/6400 berbanding dolar AS daripada penutupan Selasa 4.6420/6450.Rakan pengurusan SPI Asset Management Stephen Innes memberitahu Bernama ringgit sepatutnya melantun semula pada sesi awal berikutan kelemahan dolar AS ekoran kebimbangan fiskal.Sementara itu, peniaga ActivTrades Dyogenes Rodrigues Diniz berkata pelabur kini menunggu pengeluaran data Pekerjaan Bukan Ladang ADP Amerika Syarikat (AS), yang akan memberikan lebih banyak hala tuju mengenai kesihatan ekonomi AS.

Bagaimanapun, beliau menambah prestasi dolar AS mungkin dipengaruhi oleh data Indeks Harga Pengeluar (PPI) Kesatuan Eropah yang telah mencapai rekod tertinggi baharu iaitu 43.3 peratus tahun ke tahun pada Ogos 2022 berbanding 38 peratus pada Julai 2022. Dalam pada itu, ringgit didagangkan lebih rendah berbanding sekumpulan mata wang utama.Mata wang tempatan menyusut nilai berbanding pound Britain 5.3039/3091 daripada 5.2752/2786 pada penutup Selasa dan turun sedikit berbanding dolar Singapura kepada 3.2555/2591 daripada 3.2462/2487 semalam.Ringgit turut lemah berbanding yen Jepun pada 3.2222/2256 daripada penutupan semalam pada 3.2067/2090 dan rendah berbanding euro kepada 4.6248/6293 daripada 4.5863/5893 sebelumnya.- BERNAMA


Bursa Malaysia dibuka tinggi disokong oleh pengukuhan harga minyak

KUALA LUMPUR, 5 Oktober- Bursa Malaysia dibuka tinggi pagi ini, disokong oleh harga minyak yang lebih kukuh serta aktiviti memburu saham berharga murah menjelang pembentangan Bajet 2023 pada Jumaat ini, kata seorang peniaga.Pada pukul 9.05 pagi, penanda aras FTSE Bursa Malaysia KLCI (FBM KLCI) meningkat 6.90 mata kepada 1,416.26 daripada 1,409.36 pada penutup urus niaga Selasa.Indeks utama itu memulakan urus niaga pagi ini dengan meningkat 4.31 mata untuk mencatatkan paras 1,413.67.Di pasaran yang lebih luas, kaunter untung mengatasi kaunter rugi 262 berbalas 60, manakala 176 kaunter tidak berubah, 1,832 tidak diniagakan dan enam yang lain digantung.Jumlah dagangan adalah sebanyak 226.75 juta unit bernilai RM63.55 juta.Menurut Malacca Securities Sdn Bhd menerusi nota penyelidikannya hari ini, bursa tempatan mungkin bersedia untuk pemulihan selanjutnya selepas menyaksikan kenaikan semalam, dirangsang oleh saham wajaran tinggi telekomunikasi, pengguna dan perbankan terpilih, manakala dana asing bertukar menjadi pembeli bersih selepas 14 sesi penjualan.“Kami berpendapat momentum belian dalam saham berkaitan telekomunikasi, solar dan pengguna terpilih akan berterusan sehingga pembentangan Bajet 2023.“Sementara itu, pelabur dijangka memilih saham tenaga berikutan pemulihan dalam harga minyak mentah,” kata firma itu.Minyak mentah Brent melonjak melebihi US$91 setong manakala harga minyak sawit mentah berlegar melebihi RM3,750 setan.Memandangkan kerancakan pergerakan semalaman di Nasdaq Wall Street, Malacca Securities berkata pelabur juga mungkin melihat minat belian susulan dalam kaunter teknologi.Justeru, paras rintangan diunjur berada pada julat 1,430 -1,450, manakala sokongan ditetapkan berlegar sepanjang paras 1,400 hari ini.Sementara itu, dalam kalangan saham wajaran tinggi Bursa, Maybank dan CIMB naik dua sen setiap satu kepada RM8.70 dan RM5.25, Public Bank menokok lima sen menjadi RM4.32 dan Petronas Chemicals meningkat empat sen kepada RM8.43, manakala IHH Healthcare tidak berubah pada RM5.85.Bagi saham aktif, MMAG Holdings menokok dua sen kepada 5.5 sen, ATA IMS naik setengah sen kepada 31.5 sen, Hibiscus Petroleum menambah 4.5 sen kepada 91.5 sen, manakala kedua-dua SNS Network Technology dan Xidelang Holdings tidak berubah pada 27 sen dan dua sen.Di papan indeks, Indeks FBM Emas mengembang 49.98 mata kepada 10,100.89, FBM 70 peroleh 60.53 mata menjadi 12,241.24 dan Indeks FBMT 100 mengukuh 48.15 mata kepada 9,850.98.

Indeks FBM Emas Syariah pula menambah 52.90 mata kepada 10,122.44 dan FBM ACE meningkat 40.86 mata kepada 4,749.86. Mengikut sektor, Indeks Tenaga meraih 12.35 mata kepada 696.87, Indeks Perkhidmatan Kewangan meningkat 60.58 mata menjadi 16,152.01, Indeks Produk dan Perkhidmatan Perindustrian lebih tinggi 1.05 mata kepada 170.91 dan Indeks Perladangan mengukuh 23.91 mata kepada 6,461.97. -BERNAMA


Penyelesaian kebergantungan ekonomi global ke atas dolar AS perlu diwujudkan

KUALA LUMPUR, 5 Oktober - Sudah tiba masanya untuk mewujudkan satu penyelesaian terhadap kebergantungan ekonomi global ke atas dolar Amerika Syarikat (AS) selain dasar yang lebih saksama serta menguntungkan dunia berbanding segelintir pihak tertentu.

Ketika menegaskan perkara itu, Menteri Kewangan Tengku Datuk Seri Zafrul Tengku Abdul Aziz berkata ini juga sejajar dengan kedudukan Asia yang mempunyai sejumlah 4.7 bilion penduduk dan tidak dinafikan menjadi pemacu pertumbuhan ekonomi global.

“(Nasib) ekonomi Asia ini seolah-olah terus ditentukan oleh tindak-tanduk keputusan serta turun naik pasaran di benua lain. Saya bukannya menggalakkan supaya mata wang dolar AS itu digantikan dengan mata wang lain seperti yang dinyatakan oleh pihak lain.

“Malaysia kekal komited terhadap kerangka kewangan global yang ada tetapi pada kesudahannya, ini merupakan persoalan yang perlu dipertimbang oleh negara-negara dagangan yang lebih kecil walaupun ianya tidak semudah atau selesa mana,” katanya pada acara Forum Megatrends Khazanah 2022 di sini, semalam.

Mengulas selanjutnya, Tengku Zafrul berkata bersandarkan kedudukan unik dolar AS sebagai mata wang rizab dunia yang sering meningkat ketika tempoh tidak menentu, kedudukan satu-satu mata wang berbanding dolar tersebut, khususnya dalam jangka pendek, juga bukanlah pengukur keadaan ekonomi sesebuah negara.

“Dunia yang mana negara-negara utama boleh memberi kesan sebaliknya terhadap trajektori pertumbuhan lainnya, termasuk Malaysia, bukanlah sesuatu yang mampan,” katanya.

Beliau menegaskan bahawa ketika dasar-dasar tertentu hanya menguntungkan satu negara kuasa besar secara domestik, tetapi (pada masa sama) ia tidak harus menjejaskan yang lain serta berpotensi menggugat kemakmuran global.

“Perlu wujud rasa tanggungjawab serta adil ke arah pertumbuhan global secara kolektif selain kerjasama dan penyelarasan monetari yang lebih baik.

“Sudah tiba masanya usaha itu dilakukan dengan mewujudkan Mekanisme Kerjasama Monetari adil serta turut mengambil kira keperluan unik negara-negara kecil, sedang pesat membangun secara saksama,” katanya.

Tengku Zafrul berkata, biarpun platform dialog itu sememangnya penting, namun tindakan adalah jauh lebih utama dan bukanlah sesuatu yang asing kerana pernah dilaksanakan sebelum ini.

Malah, katanya, institusi-institusi sedia ada seperti Bank of International Settlements (BIS) dan Pertubuhan Antarabangsa Suruhanjaya Sekuriti (IOSCO) turut berperanan penting dalam membantu negara-negara sedang dan pesat membangun.

“Kos pertumbuhan yang tidak setara antara negara-negara atau deglobalisasi adalah tinggi terutamanya ketika kita perlu menangani isu-isu global seperti kemiskinan dan kemampanan.

“Bahkan, inilah isu-isu yang telah saya bangkitkan dengan rakan-rakan sejawatan lain sejak beberapa minggu lepas dan antara beberapa idea yang akan saya bawa ke mesyuarat Tabung Kewangan Antarabangsa serta Mesyuarat Musim Luruh Bank Dunia pada akhir bulan ini,” katanya.

Menurut Tengku Zafrul, sebagai negara sedang pesat membangun dan menyasarkan untuk muncul sebagai negara berpendapatan tinggi, Malaysia perlu terus menyuarakan mengenai kepentingan dasar global serta persekitaran kawal selia yang lebih saksama. - BERNAMA


(Menteri Kewangan, Tengku Datuk Seri Zafrul Tengku Abdul Aziz/Foto fail)

KUALA LUMPUR, 4 Oktober- Jaminan keselamatan makanan dan tenaga serta meningkatkan tahap kesediaan menangani perubahan iklim antara strategi penting menangani ketidaktentuan ekonomi global pada masa akan datang.Menteri Kewangan, Tengku Datuk Seri Zafrul Tengku Abdul Aziz berkata, strategi itu perlu bagi melindungi bekalan negara daripada peningkatan pengeluaran dan turun naik harga ekoran konflik geopolitik, gangguan rantaian bekalan dan perubahan iklim."Kita perlu berfikir lebih jauh dan kita perlu melakukan ini dengan lebih cepat. Memandangkan ketegangan geopolitik global yang semakin meningkat, kita mesti serius mempertimbangkan untuk melabur dalam membina rantaian bekalan seluruh ASEAN yang kukuh, terutamanya untuk keselamatan makanan dan tenaga," kata Tengku Zafrul.Semasa berucap menerusi Zoom dalam upacara penutupan Forum Khazanah Megatrends 2022, beliau turut menggesa syarikat tempatan agar memperkukuh pelaburan dalam rantaian bekalan bagi sektor kritikal di rantau ASEAN.Jelasnya, jika semua pihak bersatu demi kestabilan dan kemakmuran ekonomi serantau, potensi ASEAN berupaya dioptimumkan sepenuhnya dan memanfaatkan lebih 600 juta penduduk serantau.

(Perkukuh pelaburan dalam rantaian bekalan sektor kritikal serantau)


Lebih banyak PEDi akan dibina

IPOH, 4 Oktober- Lebih banyak Pusat Ekonomi Digital Keluarga Malaysia (PEDi) akan dibina di negara ini selepas sambutan menggalakkan diterima sejak penubuhannya pada November 2021.Setiausaha Politik kepada Menteri Komunikasi dan Multimedia, Datuk Dr. Budiman Mohd Zohdi berkata, sehingga kini terdapat sebanyak 911 PEDi sedang beroperasi di seluruh negara.177 PEDi lagi akan mula beroperasi menjelang penghujung tahun hadapan."Teknologi berubah, PEDi daripada suatu tempat yang di peringkat awalnya tujuan di kawasan luar bandar yang kawasan liputan internetnya sangat minimum akhirnya menjadi suatu tempat anak-anak berkumpul untuk mendapatkan perkhidmatan internet.""Tetapi sekarang ini dengan berubahnya keadaan, berubahnya persekitaran, ia menjadi satu tempat mencungkil bakat untuk ekonomi digital jadi PEDi itu menjadi tempat pelatihan untuk mencungkil bakat," katanya.Beliau ditemui pemberita selepas majlis penyampaian watikah pelantikan kepada 12 pengerusi PEDi negeri Perak di Ipoh.Sebanyak 71 PEDi telah beroperasi melibatkan kesemua 12 daerah di negeri ini.

(Datuk Dr. Budiman ditemui berkata Lebih banyak PEDi akan dibina)


KUALA LUMPUR, 4 Oktober- Ringgit ditutup tinggi berbanding dolar AS hari ini berikutan minat belian diperbaharui, kata seorang penganalisis.Pada pukul 6.00 petang, unit tempatan meningkat kepada 4.6420/6450 berbanding dolar AS daripada 4.6470/6500 ketika ditutup semalam.Rakan kongsi pengurusan SPI Asset Management, Stephen Innes berkata ringgit bagaimanapun tidak reaktif untuk beberapa hari kerana aset risiko Malaysia tidak mencatatkan kenaikan sama seperti aset ASEAN dan global yang lain.“Bursa Sekuriti Australia (ASX) naik 3.6 peratus dan Jepun naik 2.7 peratus, mendorong permintaan untuk mata wang mereka manakala Bursa Malaysia hanya naik 0.16 peratus (saham tersebut adalah aset berisiko).“Saya menjangkakan Bajet 2023 yang akan dibentangkan Jumaat ini menyebabkan pelabur tempatan membeli mata wang Amerika Syarikat atau berada di luar pasaran walaupun landskap kelihatan lebih baik untuk ringgit,” katanya kepada Bernama.

Sementara itu, Innes berkata pelabur tempatan dan antarabangsa memantau dengan teliti Bajet 2023 kerana ringgit sepatutnya mengukuh dalam persekitaran tersebut.“Pasaran bimbang bajet itu boleh melebarkan defisit dan menjejaskan permintaan terhadap ringgit kerana pelabur tidak pasti jika ada sebarang langkah fiskal baharu atau pemotongan cukai akan diperkenalkan. Sama ada ia boleh menjejaskan ringgit.“Saya berpendapat ini adalah isunya memandangkan baht Thai turun 0.67 peratus hari ini dan Thailand adalah pengimport minyak berbanding Malaysia sebagai pengeksport dan harga minyak naik semula,” katanya.Ringgit diniagakan rendah berbanding beberapa mata wang utama.Unit tempatan merosot pound British kepada 5.2752/2786 daripada 5.1963/1996 ketika ditutup semalam dan jatuh berbanding dolar Singapura kepada 3.2462/2487 daripada 3.2354/2379.Ringgit turun berbanding yen Jepun kepada 3.2067/2090 daripada 3.2015/2040 ketika ditutup pada Isnin dan jatuh berbanding euro kepada 3.2067/2090 daripada 3.2015/2040 sebelumnya.-BERNAMA


Penganalisis jangka pertumbuhan ekonomi negara suku ketiga memberangsangkan

KUALA LUMPUR, 4 Oktober- Momentum pertumbuhan ekonomi negara dijangka memberangsangkan terutama bagi suku ketiga tahun ini.Ketua Penyelidikan Ekonomi, TA Securities, Shazma Juliana berkata, pertumbuhan itu disokong aktiviti pembelian pengguna yang semakin meningkat. "Sumbangan paling besar untuk Keluaran Dalam Negara Kasar (KDNK) adalah perbelanjaan pengguna.Saya lihat pengguna semakin rancak berbelanja, maknanya mereka semakin yakin dengan pemulihan ekonomi negara.Pendapatan mungkin akan meningkat sebab peluang pekerjaan sudah semakin banyak berbanding semasa permulaan pandemik COVID-19 dahulu," katanya kepada RTM.

(Shazma Juliana, Ketua Penyelidikan Ekonomi, TA Securities)

Sementara itu, beliau berharap pengambilan buruh asing juga dipercepat terutama bagi sektor perladangan.Ia memandangkan sektor berkenaan merupakan antara penyumbang terbesar KDNK negara. Menyentuh mengenai inisiatif yang bakal diumumkan kerajaan pada pembentangan Bajet 2023 jumaat ini, beliau yakin ia akan memfokuskan usaha membantu golongan rentan terutamanya B40. "Selain daripada subsidi, saya berharap kerajaan akan mengumumkan lebih banyak langkah untuk meningkatkan kemahiran pekerjaan," ujarnya lagi.


LANGKAWI, 4 Oktober- Langkawi terus mencatat peningkatan kemasukan pengunjung apabila 1.8 juta pelancong direkodkan bagi tempoh Januari hingga September tahun ini.

Menurut Ketua Pegawai Eksekutif Lembaga Pembangunan Langkawi (LADA), Nasaruddin Abdul Muttalib, lonjakan itu melebihi unjuran awal dibuat pihaknya sebelum ini.

"Data kemasukan pelancong dikeluarkan LADA adalah sah dan diguna pakai pelbagai pihak kerana mengumpulkan maklumat berkaitan dilakukan secara harian," kata Nasaruddin dalam sidang media selepas merasmikan Kejohanan Karom Dunia Kali Kelapan malam tadi.

Secara purata kira-kira 200,000 pelancong melawat Langkawi setiap bulan, malah catatan bulan lalu adalah tertinggi pada tahun ini iaitu 252,000 pelancong.

(Nasaruddin (tiga kiri)  berkata Ketibaan pelancong ke Langkawi catat lonjakan melebihi unjuran)


Bursa Malaysia kekal dalam zon positif pada sesi dagangan tengah hari

KUALA LUMPUR, 4 Oktober - Bursa Malaysia mengakhiri sesi dagangan pagi lebih tinggi didorong oleh kegiatan pembelian berterusan yang membabitkan saham wajaran tinggi terpilih, diterajui oleh kaunter perbankan.Pada jam 12.30 tengah hari, FTSE Bursa Malaysia KLCI (FBM KLCI) meningkat 9.70 mata kepada 1,407.32 berbanding paras penutupan urus niaga Isnin pada 1,397.62.Indeks penanda aras dibuka 6.14 mata lebih kukuh pada 1,403.76.Di pasaran yang lebih luas, kaunter untung mengatasi kaunter rugi 454 berbalas 244, manakala 332 kaunter tidak berubah, 1,323 tidak diniagakan dan 30 yang lain digantung.Jumlah dagangan adalah sebanyak 940.55 bilion unit bernilai RM601.72 juta.Menurut naib presiden penyelidikan ekuiti Rakuten Trade Sdn Bhd Thong Pak Leng, bursa tempatan dijangka mencatatkan prestasi yang lebih baik hari ini, menjejaki rapat prestasi kukuh semalaman Wall Street."FBM KLCI akhirnya ditutup dalam zon positif pada hari Isnin selepas berada dalam kedudukan terlebih jual pada minggu lepas. Justeru, kami menjangkakan indeks berada dalam julat antara 1,395 hingga 1,410 hari ini."Kami percaya kegiatan pembelian akan kembali ke saham teknologi selepas jualan semalam," katanya kepada Bernama.

Thong turut menjangkakan sektor minyak dan gas menyaksikan beberapa reaksi positif berikutan laporan bahawa Pertubuhan Negara-negara Pengeksport Petroleum (OPEC) akan mengurangkan pengeluaran apabila minyak mentah Brent ditutup lebih tinggi menghampiri paras US$89 setong.Antara saham wajaran tinggi Bursa, Maybank naik enam sen kepada RM8.66, Public Bank meningkat lima sen kepada RM4.30, CIMB menambah lapan sen menjadi RM5.20, Petronas Chemicals menokok satu sen kepada RM8.40, dan IHH Healthcare susut lima sen kepada RM5.84.Bagi saham aktif, PT Resources peroleh setengah sen kepada 46 sen, Citaglobal naik dua sen kepada 26 sen, Cypark Resources dan Top Glove masing-masing meraih satu sen kepada 44 sen dan 60.5 sen manakala Hiap Huat Holdings meningkat 1.5 sen kepada 15.5 sen.Di papan indeks, Indeks FBM Emas mengukuh 67.19 mata kepada 10,034.59, FBM 70 naik 79.00 mata kepada 12,167.79 dan Indeks FBMT 100 memperoleh 66.54 mata menjadi 9,789.50.Sementara itu, Indeks FBM Emas Syariah mengembang 43.38 mata kepada 10,038.48 dan FBM ACE meraih 25.42 mata kepada 4,677.53. Mengikut sektor, Indeks Tenaga meningkat 11.41 mata kepada 685.66, Indeks Perkhidmatan Kewangan melonjak 157.80 mata kepada 16,101.01, dan Indeks Produk dan Perkhidmatan Perindustrian naik 0.98 mata menjadi 169.64, tetapi Indeks Perladangan menguncup kepada 57.78 mata 6,451.21.- BERNAMA


Ringgit dibuka tidak berubah berbanding dolar AS

KUALA LUMPUR, 4 Oktober - Ringgit dibuka hampir tidak berubah berbanding dolar AS dengan jangkaan Rizab Persekutuan AS (Fed) akan meneruskan dasar monetari ketatnya pada masa hadapan.Pada jam 9 pagi, mata wang tempatan meningkat sedikit kepada 4.6460/6495 berbanding dolar AS daripada penutupan Isnin 4.6470/6500.Peniaga ActivTrades Dyogenes Rodrigues Diniz berkata masih terdapat dua mesyuarat Jawatankuasa Pasaran Terbuka Persekutuan (FOMC) di Amerika Syarikat sebelum akhir tahun dan jangkaannya 2022 akan berakhir dengan kadar faedah AS antara 4.25 peratus dan 4.75 peratus.Kadar semasa ialah pada 3.25 peratus.“Ini akan membantu melonjakkan lagi nilai dolar AS berbanding mata wang lain,” katanya kepada Bernama.

Bagaimanapun, beliau menambah Indeks Pengurus Pembelian (PMI) Pembuatan ISM AS bagi September jatuh 1.9 peratus kepada 50.9 peratus, dan ini mencerminkan elemen ketidaktentuan terhadap kesihatan ekonomi AS.Sementara itu, rakan kongsi pengurusan SPI Asset Management,Stephen Innes berkata harga minyak yang lebih tinggi akan mengehadkan sebarang kelemahan ringgit, terutamanya berbanding rakan serantau yang merupakan pengimport minyak.Dalam pada itu, ringgit didagangkan lebih rendah berbanding sekumpulan mata wang utama.Mata wang tempatan menyusut nilai berbanding pound Britain kepada 5.2653/2693 daripada 5.1963/1996 pada penutup Isnin dan turun sedikit berbanding dolar Singapura kepada 3.2462/2491 daripada 3.2354/2379.Ringgit lemah berbanding yen Jepun pada 3.2108/2136 daripada 3.2015/2040 dan susut berbanding euro kepada 4.5652/5686 daripada 4.5355/5384 pada hari Isnin. - BERNAMA


Bajet 2023: Pemantapan instrumen percukaian sedia ada tingkatkan hasil negara

KUALA LUMPUR, 4 Oktober - Kerajaan menerusi Bajet 2023 diharap dapat menambah baik instrumen percukaian sedia ada bagi meningkatkan hasil negara. Pengarah Penyelidikan, Institut Demokrasi dan Hal Ehwal Ekonomi (IDEAS), Dr Juita Mohamad menyifatkan perkara itu juga perlu untuk mengimbangi beban fiskal negara. Bagaimanapun, usaha memantapkan jaringan keselamatan sosial golongan rentan perlu diberi perhatian terlebih dahulu sebelum sebarang cukai baharu diperkenalkan.

"Kita perlu mendalami impak negatif pengenalan cukai tersebut kepada isi rumah yang miskin terutama sekali...jadi perlu lebih penelitian. Kerajaan perlu fikir bagaimana untuk meningkatkan pendapatan negara itu sendiri sekiranya kita tidak mahu meminjam dalam masa terdekat," katanya ketika ditemui selepas menjadi tetamu dalam program Biz Malaysia di Angkasapuri.Tambahnya, jaringan keselamatan sosial juga perlu mengambil kira unjuran Malaysia bakal menjadi negara tua menjelang 2030.


Bajet 2023: Imbangi jurang ekonomi bandar dan luar bandar

KUALA LUMPUR, 4 Oktober - Usaha mengimbangi jurang pembangunan infrastruktur dan kemudahan asas antara bandar dan luar bandar perlu diberi penekanan dalam Bajet 2023 yang akan dibentangkan di Dewan Rakyat, Jumaat ini (7 Okt).Dekan Fakulti Ekologi Manusia Universiti Putra Malaysia (UPM) Prof Dr Mohd Fazli Sabri berkata perkara itu penting dalam memastikan perkembangan sosiobudaya rakyat di luar bandar seiring penduduk di bandar yang turut memberi kesan kepada kesejahteraan ekonomi negara.“Kita tidak boleh lari daripada kenyataan bahawa masih terdapat kawasan luar bandar yang agak ketinggalan dalam menikmati kemudahan asas berkualiti seperti jalan raya, perumahan, bekalan elektrik, udara dan Internet.“Ini boleh dilihat terutamanya di pedalaman Sabah dan Sarawak dengan penduduk masih menghadapi masalah perhubungan, tiada lampu jalan, jambatan usang dan rosak serta lipatan internet yang tiada atau lemah,” katanya.Justeru beliau berkata Bajet 2023 perlu memastikan akses kepada kemudahan asas di kawasan luar bandar dipertingkatkan bagi membolehkan pengagihan kekayaan yang lebih saksama sekali gus memudahkan pertumbuhan ekonomi setempat.Mengulas lanjut beliau berkata kerajaan perlu berusaha sedaya upaya dan mengambil tindakan segera dalam memastikan keperluan rakyat itu dipenuhi memandangkan kemudahan asas dianggap hak asasi setiap rakyat Malaysia dan rakyat berhak untuk menikmati kemudahan itu sewajarnya.Katanya ia juga selaras dengan Dasar Pembangunan Luar Bandar 2030, yang menyasarkan 95 peratus penduduk di luar bandar boleh menikmati kemudahan asas pada 2025.“Apabila kemudahan asas lengkap, barulah aktiviti ekonomi di luar bandar dapat dirancakkan termasuk keusahawanan serta usaha mengembangkan lagi potensi produk luar bandar ke pasaran lebih luas,” katanya.Senada dengan pandangan itu, Pensyarah Pusat Pengajian Kerajaan, Kolej Undang-undang, Kerajaan dan Pengajian Antarabangsa (COLGIS) Universiti Utara Malaysia Prof Madya Dr Azlizan Talib berpendapat bahawa kerajaan perlu berusaha membantu mempelbagaikan sumber ekonomi di luar bandar dengan menawarkan program sokongan untuk rakyat menjana peluang dan potensi.“Kepelbagaian dalam menjana peluang ekonomi perlu bagi mengatasi isu kemiskinan dan jurang selain kita menyedari banyak potensi dan prospek di luar bandar yang boleh dieksploitasi secara optimum bagi manfaat penduduk tempatan misalnya sumber untuk tujuan pelancongan, industri kecil dan sederhana serta keusahawanan mikro” katanya.

Mengenai masyarakat Orang Asli, Azlizan berkata kerajaan perlu memperbanyakkan pembangunan kawasan penempatan Orang Asli bagi memberi keselesaan kepada mereka di samping memastikan golongan itu tidak ketinggalan menikmati arus kemodenan.Beliau yang juga Felo Penyelidik Institut Penyelidikan Indonesia, Thailand dan Singapura (ITS) di bawah Ghazali Shafie Graduate School of Government berkata penempatan yang dibangunkan pula haruslah berdekatan dengan jalan raya serta lokasi yang mempunyai kemudahan yang baik bagi memudahkan mereka mencari pekerjaan.“Secara rasionalnya, golongan ini bersedia untuk menerima perubahan, terutama generasi kedua dan seterusnya yang lebih berfikiran terbuka dalam menerima pembaharuan yang mampu dibawa oleh sesuatu program pembangunan.“Usaha ini penting bagi memelihara kaum pribumi yang unik serta mempunyai kreativiti dalam meneruskan kelangsungan hidup mereka yang akan menjadi rujukan terbaik buat generasi akan datang,” katanya. -BERNAMA


Kerjasama pelbagai pihak diperlukan, sokong pertumbuhan industri halal

KUALA LUMPUR, 3 Oktober- Kerjasama dari pelbagai pihak diperlukan bagi menyokong pertumbuhan industri halal di Malaysia. Timbalan Menteri Kewangan I, Datuk Mohd Shahar Abdullah berkata ini bagi membangunkan lebih ramai pengusaha halal tempatan khususnya dalam kalangan perusahaan mikro, kecil dan sederhana (PKS).Menurutnya, kerjasama tersebut diperlukan bagi menangani beberapa isu termasuk kekurangan kapasiti inovasi bagi penyelidikan dan pembangunan."Mengenai inovasi dan R&D, pemain industri halal Malaysia datang daripada pelbagai jenis industri seperti F&B, kimia, pertanian dan farmaseutikal."Setiap industri berbeza dari segi arah aliran pasaran, komposisi pasaran, peringkat pertumbuhan dan penggunaan teknologi. "Ketika ini terdapat pelbagai inisiatif berterusan seperti Dasar Revolusi Perindustrian Keempat (4IR) Negara, yang merupakan dasar negara menyeluruh untuk memacu 4IR dan MyDIGITAL negara," katanya.

Beliau menyatakan demikian dalam ucapan di Pelancaran Laporan: Kewangan Islam dan Pembangunan Ekonomi Halal Malaysia, di sini.

Menurut Mohd Shahar, pembiayaan bagi inovasi dan R&D memerlukan sokongan daripada kedua-dua sektor awam dan swasta untuk mengurus risiko dan menarik potensi pelabur jangka panjang.


AmBank sedia buat penambahbaikan, jamin keselamatan transaksi pelanggan

KUALA LUMPUR, 3 Oktober- Kumpulan AmBank sentiasa bersedia melakukan penambahbaikan demi menjamin keselamatan transaksi pelanggannya. Demikian menurut Ketua Pegawai Eksekutif Kumpulan AmBank, Datuk Sulaiman Mohd Tahir.Ia susulan langkah keselamatan perbankan dalam talian yang diumum Bank Negara Malaysia (BNM)."Berkenaan penipuan dalam talian, secara dalaman kami telah ada sistem yang mantap untuk membuat pengesanan. Contohnya, jika pelanggan membuat transaksi di luar profil mereka."Kami berpeluang menghubungi pelanggan dan jika pelanggan tidak berjaya dihubungi, biasanya bank akan menyekat transaksi berkenaan," katanya.

Beliau berkata demikian selepas menyempurnakan Majlis Pelancaran eWallet Hibrid Pertama di Malaysia, di sini hari ini.Kerjasama antara AmBank dan Merchantrade itu membolehkan pengguna eWallet menikmati faedah akaun semasa i-Hibrid Islam dengan jumlah had gabungan RM50,000.


TNB, Prasarana jalin kerjasama strategik, bekalkan elektrik voltan tinggi

(Baharin Din, (dua, kiri) dan Mohd. Azharuddin Mat Sah  menyaksikan majlis penyerahan dokumen Perjanjian Pembekalan Elektrik (ESA)

PETALING JAYA, 3 Oktober- Tenaga Nasional Berhad (TNB) menjalin kerjasama strategik dengan Prasarana Malaysia Berhad (Prasarana) bagi membekalkan elektrik bervoltan tinggi kepada tiga stesen suis utama.Stesen sepanjang Projek Transit Aliran Ringan (LRT) Laluan Shah Alam terlibat dengan pembekalan elektrik itu. Kerjasama tersebut akan bermula pada penghujung tahun ini dan LRT Laluan Shah Alam dijangka beroperasi serta dibuka kepada orang ramai menjelang 2025.Presiden dan Ketua Pegawai Eksekutif TNB, Datuk Ir. Baharin Din berkata, sebagai rakan kongsi dalam pembekalan tenaga elektrik, TNB bersedia memberi kerjasama kepada Prasarana dalam membangunkan lagi industri pengangkutan negara, terutamanya dalam menyediakan bekalan elektrik yang berdaya harap serta stabil kepada bekalan rel sepanjang LRT Laluan Shah Alam.“TNB telah beriltizam untuk menyegerakan Peralihan Tenaga yang merangkumi usaha meningkatkan nilai perusahaan portfolio penjanaan, memperluas fokus pasaran untuk mengembangkan portfolio Tenaga Boleh Baharu (TBB), pelaburan untuk Grid Masa Depan dan pembangunan ekosistem Kenderaan Elektrik (EV),” katanya dalam kenyataan.Sementara itu, Ketua Pegawai Eksekutif Kumpulan Prasarana, Mohd. Azharuddin Mat Sah berkata, kepakaran dan kemampuan pihak TNB dalam menyalurkan bekalan elektrik yang berdaya harap adalah amat kritikal dalam memastikan Prasarana mampu melaksanakan mandat pengangkutan awam organisasi tersebut.“Projek LRT Laluan Shah Alam merupakan sebahagian daripada Pelan Bersepadu Pengangkutan Awam untuk Greater Klang Valley dan Prasarana diberi mandat untuk memberi kemudahan dan mengetengah serta menerapkan sistem pengangkutan awam darat yang terancang, selamat, responsif, efisien dan mampan,” jelasnya.Jajaran LRT Laluan Shah Alam yang menjangkau 37.8 kilometer (km) menyasarkan jaringan perhubungan untuk dua juta penduduk di Koridor Barat Lembah Klang, iaitu dari Bandar Utama ke Johan Setia, Klang melalui tiga kawasan Pihak Berkuasa Tempatan iaitu Majlis Bandar Raya Petaling Jaya, Majlis Bandar Raya Shah Alam dan Majlis Perbandaran Klang.Sejumlah 20 buah stesen termasuk dua stesen integrasi MRT Laluan Sungai Buloh-Kajang di Bandar Utama serta stesen integrasi LRT Kelana Jaya di Stesen Glenmarie 2 merangkumi jajaran ini.


Kadar jangka pendek diunjur kekal stabil dengan operasi bank negara

KUALA LUMPUR, 3 Oktober - Kadar jangka pendek diunjur kekal stabil hari ini berikutan operasi Bank Negara Malaysia (BNM) untuk menyerap lebihan mudah tunai daripada sistem kewangan.Mudah tunai dianggarkan RM45.70 bilion dalam sistem konvensional dan RM32.28 bilion dalam dana Islam.Hari ini, bank pusat akan menawarkan tiga tender pasaran wang konvensional, terdiri daripada dua tender RM1 bilion, masing-masing untuk tempoh lapan hari dan 14 hari, serta tender RM500 juta selama 31 hari.

Bank pusat juga akan mengendalikan tiga tender Qard, terdiri daripada dua tender RM1 bilion masing-masing untuk tempoh lapan hari dan 14 hari serta tender RM500 juta selama 22 hari.Ia turut mengumumkan ketersediaan repo berbalik, perjanjian jual dan beli semula serta kemudahan Murabahah komoditi bercagar untuk tempoh satu hingga tiga bulan.Pada jam 4 petang, BNM akan melaksanakan sehingga RM42.2 bilion untuk tender semalaman konvensional dan RM28.8 bilion bagi tender semalaman Murabahah. - BERNAMA


Nilai ringgit turun berbanding dolar AS dalam sesi awal dagangan

KUALA LUMPUR, 3 Oktober - Nilai ringgit mencatatkan penurunan daripada keuntungan yang diraih minggu lepas dan dibuka rendah berbanding dolar AS pada Isnin di tengah-tengah sentimen bercampur-campur dalam pasaran apabila pelabur terus mendapatkan mata wang dolar, kata seorang peniaga.Pada 9 pagi, mata wang tempatan turun kepada 6400/6445 berbanding dolar AS daripada penutupan Jumaat pada 4.6360/6390.Menurut Kenanga Research dalam satu nota penyelidikannya hari ini, ketidaktentuan pasaran global selain krisis sterling United Kingdom dan kemelesetan yang meruncing di Eropah, telah melonjakkan permintaan terhadap dolar AS, seterusnya menekan mata wang sedang pesat membangun, termasuk ringgit."Ringgit mungkin terus diniagakan melebihi paras ambang 4.6000 berbanding dolar AS kerana indeks dolar AS dijangka didagangkan di atas paras 112.0," kata firma penyelidikan itu.

Di pasaran tempatan, pelabur turut memantau dengan teliti Bajet 2023 akan datang yang dijadual dibentangkan pada hari Jumaat, yang mana ini mungkin boleh mengehadkan sebahagian kerugian ringgit.Sementara itu, ringgit diniagakan kebanyakannya lebih tinggi berbanding sekumpulan mata wang utama.Ringgit menambah nilai berbanding pound Britain kepada 5.1657/1707 daripada 5.1728/1762 minggu lepas, meningkat berbanding yen Jepun kepada 3.2049/2082 daripada 3.2103/2126 dan mengukuh berbanding dolar Singapura kepada 3.2323/2359 daripada 3.2343/2368.Bagaimanapun, mata wang tempatan turun berbanding euro kepada 4.5495/5539 daripada 4.5428/5458 pada penutup Jumaat. - BERNAMA


Turkish Airlines tambah penerbangan ke Kuala Lumpur

KUALA LUMPUR, 2 Oktober- Turkish Airlines telah melancarkan tiga penerbangan tambahan setiap minggu antara Istanbul dan Kuala Lumpur mulai 1 Oktober, sekali gus meningkatkan kekerapan penerbangan kepada 10 kali seminggu.Tourism Malaysia dalam kenyataan bersama dengan syarikat penerbangan itu dan Malaysia Airports Holdings Bhd (MAHB) berkata peningkatan kekerapan penerbangan terus itu akan menarik lebih ramai pelawat dari seluruh rangkaian Turkish Airlines ke negara ini dan merangsangkan lagi ekonomi menerusi pemulihan kukuh sektor pelancongan.“Kelonggaran bagi protokol perjalanan antarabangsa dan prosedur kemasukan ke Malaysia akan turut meningkatkan permintaan bagi perjalanan ke Malaysia dan menambahkan kesalinghubungan dari benua antarabangsa lain.“Tourism Malaysia mengalu-alukan semua pelawat untuk meneroka tarikan di Malaysia yang indah dan pelbagai,” katanya.Turkish Airlines memulakan penerbangan terus yang pertama ke Kuala Lumpur pada 25 April,2013 dengan tiga penerbangan seminggu dan memulakan penerbangan harian ke Kuala Lumpur dan dari Kuala Lumpur ketika hampir setahun beroperasi.

(Turkish Airlines telah melancarkan tiga penerbangan tambahan setiap minggu antara Istanbul dan Kuala Lumpur mulai 1 Oktober, sekali gus meningkatkan kekerapan penerbangan kepada 10 kali seminggu/BERNAMA)

MAHB yang menyaksikan pertumbuhan pesat Turkish Airlines di Malaysia selama bertahun-tahun menyatakan keyakinan dengan kejayaan berterusan syarikat penerbangan itu di Lapangan Terbang Antarabangsa Kuala Lumpur (KUL).Menurut pengendali syarikat penerbangan itu, peningkatan kekerapan penerbangan akan menyumbang kepada pertumbuhan sektor penerbangan dan pelancongan di Malaysia pasca pandemik.Pada masa ini, sebanyak 42 rakan syarikat penerbangan asing beroperasi di rangkaian lapangan terbang MAHB.“MAHB berharap dapat melihat pemulihan lebih banyak syarikat penerbangan di lapangan terbangnya berikutan perjalanan udara yang kembali meraih momentum pada tahun ini.“Kekerapan (penerbangan) tambahan baharu ini akan dapat menampung lebih banyak permintaan bagi penumpang yang berlepas dari KUL kepada lebih 320 destinasi melibatkan lebih 120 negara di seluruh dunia menerusi Istanbul,” katanya. -BERNAMA


Pengecualian visa, yen lemah akan lonjak pelancongan, beli-belah di Jepun

(Jepun membenarkan pelancongan dan perjalanan bebas tanpa visa dalam situasi mata wang yen yang lebih rendah/AFP)

KUALA LUMPUR, 2 Oktober- Langkah Jepun untuk membenarkan pelancongan dan perjalanan bebas tanpa visa dalam situasi mata wang yen yang lebih rendah akan meningkatkan pelancongannya, termasuk menarik lebih ramai pengunjung dari Malaysia dan merangsangkan pemulihan sektor yang paling teruk terjejas ekoran pandemik COVID-19.Pengarah Eksekutif Pejabat Pertubuhan Pelancongan Kebangsaan Jepun (JNTO) Kuala Lumpur, Fumi Matsumoto berkata pengumuman terbaru mengenai pelonggaran sekatan perjalanan dijangka melonjakkan ekonomi dengan pelancongan masuk diunjurkan meningkat dibantu oleh penyusutan nilai yen.Berkuat kuasa 11 Oktober 2022, Jepun akan menerima semula perjalanan individu dan kemasukan tanpa visa untuk pelancong asing serta memansuhkan had ketibaan harian.Sebelum ini, pelancong hanya boleh melakukan perjalanan ke Jepun menerusi pakej pelancongan.“Pengembara ke Jepun akan mendapat lebih banyak manfaat daripada aktiviti makan dan beli-belah berikutan yen lemah walaupun harga pakej pelancongan meningkat 20 hingga 30 peratus disebabkan harga bahan api yang melambung tinggi dan pengaturan perjalanan normal baharu,” katanya kepada Bernama pada Ahad.Beliau berkata hubungan dua hala yang terjalin sejak sekian lama dan Dasar Pandang Ke Timur (DPT) yang meraikan ulang tahun ke-40 tahun ini, akan terus menggalakkan rakyat Malaysia melawat Jepun termasuk tiga destinasi pilihan utama iaitu Hokkaido, Tokyo dan Osaka.Bagi pihaknya, JNTO telah mempromosikan daya tarikan Jepun walaupun semasa pandemik dan kini berusaha sebaik mungkin untuk meningkatkan ketibaan pelancong Malaysia di Jepun sejak sekatan kemasukan sempadan dilonggarkan secara beransur-ansur mulai 10 Jun, 2022.Matsumoto berkata walaupun sekatan perjalanan, dengan pelancong perlu melakukan perjalanan melalui pakej pelancongaan, telah dilonggarkan namun bakal pelancong perlu mengemukakan sama ada sijil vaksinasi COVID-19 bagi tiga dos vaksin yang diluluskan Pertubuhan Kesihatan Sedunia (WHO) atau keputusan PCR negatif yang telah dilakukan dalam masa 72 jam sebelum meninggalkan negara asal.Jepun menarik kira-kira setengah juta pelancong dari Malaysia sebelum pandemik pada 2019.“Kami menjangkakan angka ini akan mengambil masa beberapa tahun lagi untuk kembali kepada paras yang sama sebelum pandemik,” katanya sambil menambah 1,600 rakyat Malaysia telah melawat Jepun pada Julai 2022.Kira-kira 468,360 rakyat Malaysia melawat Jepun pada 2018 dan 501,592 pada 2019 sebelum pandemik melanda.JNTO baru-baru ini menganjurkan Pameran Pelancongan Jepun (JTF) 2022 secara hibrid mulai 12 hingga 21 Sept, mempromosikan pelancongan ke Jepun.Kembali diadakan selepas tiga tahun dan pada ulang tahun ke-40 DPT, acara langsung JTF 2022 di Pusat Beli-belah Tropicana Gardens dari 16 hingga 18 Sept itu menampilkan  21 organisasi yang mengambil bahagian dan acara dalam talian yang boleh diikuti menerusi laman web JNTO mempunyai 26 organisasi.

(Kuil Meiji di Tokyo, antara lokasi pelancongan popular di Jepun/AFP)

Matsumoto berkata lebih 60,000 pengunjung direkodkan bagi JTF 2022 secara fizikal manakala menerusi dalam talian pula mencatatkan lebih 90,000 pengunjung, satu petanda bahawa rakyat Malaysia tidak sabar untuk melawat Jepun lagi.JTF 2022 menyaksikan 13 kerajaan wilayah Jepun dan organisasi berkaitan mengambil bahagian dalam talian untuk mempromosikan wilayah masing-masing seperti Okinawa yang memilki pantai yang indah, dengan “tujuh daripadanya telah datang ke Malaysia untuk menjadi sebahagian daripada JTF 2022”.Sejumlah 31.8 juta pelancong di seluruh dunia melawat Jepun pada 2019.Sara Yong dari Biro Pelancongan Jepun berkata sambutan terhadap JTF 2022 adalah sangat baik memandangkan ramai yang telah membeli tiket dan menempah lawatan prarancangan untuk musim bunga sakura.Dari akhir Mac hingga pertengahan April atau awal Mei, bunga sakura yang menjadi ikon negara itu menarik perhatian pengunjung dan penduduk tempatan apabila bunga-bunga indah ini menjadi hamparan melitupi Jepun dengan keindahan warna merah jambu lembut.“Sekarang dengan pembukaan semula sempadan, mereka tidak sabar untuk kembali ke Jepun selepas dua tahun tidak berbuat demikian, dan kami menerima banyak pertanyaan untuk urusan lawatan dan perjalanan.“Di Hokkaido, pelancong Malaysia suka menikmati musim sejuk dan salji,” katanya, merujuk kepada hakikat bahawa rakyat Malaysia tidak perlu pergi jauh hingga ke barat, sebaliknya hanya berkunjung ke negara terdekat untuk mengalami musim sejuk.Beliau berkata JNTO telah mempromosikan Jepun sebagai destinasi pelancongan melalui Facebook, Instagram dan laman webnya serta kempen dalam talian untuk menarik dan memperkenalkan permata Jepun kepada rakyat Malaysia.-BERNAMA


Kebanyakan negara terkesan ekoran peningkatan kadar faedah AS

KUALA LUMPUR, 2 Oktober - Peningkatan kadar faedah Amerika Syarikat (AS) memberi impak kepada kebanyakan negara di dunia.Bagaimanapun jelas Menteri Kewangan, Tengku Datuk Seri Zafrul Tengku Abdul Aziz keadaan itu tidak bermakna kesemua negara tersebut gagal dalam menguruskan ekonomi.Setiap negara katanya, mempunyai cabaran dan dasar-dasar monetari masing-masing.Nilai mata wang sesebuah negara juga bukan satu-satunya kayu ukur dalam menentukan sama ada mereka berhadapan dengan krisis.

(Tengku Datuk Seri Zafrul Tengku Abdul Aziz)

"Definisi sebenar krisis ekonomi adalah apabila Keluaran Dalam Negeri Kasar (KDNK) merosot secara mendadak, kadar pengangguran dan kebankrapan meningkat dengan ketara, dan taraf hidup keseluruhan penduduk terkesan. "Definisi krisis kewangan pula adalah apabila sesetengah aset kewangan tiba-tiba susut nilainya secara mendadak dalam masa yang singkat," kata Zafrul di sini.Tambahnya, pelbagai faktor luaran yang bukan dalam kawalan kerajaan, turut memberi impak langsung kepada isu nilai mata wang ringgit dan inflasi.Seperti dinyatakan Bank Dunia baru-baru ini, tiada penyelesaian cepat dan mudah kepada situasi ringgit berbanding dolar.Justeru, kerajaan komited untuk memberi tumpuan kepada pengukuhan asas ekonomi dan pembaharuan struktur.


Penubuhan Mekanisme Kerjasama Monetari Antarabangsa perlu dipertimbangkan

KUALA LUMPUR, 1 Oktober - Malaysia menyarankan supaya penubuhan Mekanisme Kerjasama Monetari Antarabangsa perlu dipertimbangkan, untuk memastikan sistem kewangan lebih efektif, saksama, serta mampu mengimbangi keperluan pembangunan sejagat.Menteri Kewangan, Tengku Datuk Seri Zafrul Tengku Abdul Aziz berkata Kuala Lumpur percaya kerjasama dan penyelarasan monetari antara negara perlu dipertingkatkan, bagi mencapai matlamat kesejahteraan ekonomi yang lebih adil untuk semua.

"Negara kuasa besar dunia perlu menggalas tanggungjawab dengan apa-apa keputusan dasar mereka. Sudah pastinya saya akan menyuarakan perkara ini di mesyuarat musim luruh bank dunia dan IMF yang akan bersidang pada pertengahan Oktober kelak," kata Zafrul di sini.Selain itu, kerjasama lain yang pernah dilaksanakan di peringkat dunia adalah semasa Krisis Kewangan Global 2008 apabila bank pusat di negara-negara maju telah bekerjasama untuk mengelak krisis kewangan daripada merebak ke serata dunia.Beliau berkata institusi multilateral seperti Tabung Kewangan Antarabangsa (IMF), Bank Dunia, Bank Penyelesaian Antarabangsa (BIS) dan Pertubuhan Suruhanjaya Sekuriti Antarabangsa (IOSCO) juga perlu lebih proaktif dalam membantu negara membangun seperti Malaysia dan lain-lain di rantau ini.


Cabaran ekonomi dunia, Malaysia tumpu pembaharuan struktur

KUALA LUMPUR, 1 Oktober - Menteri Kewangan Tengku Datuk Seri Zafrul Tengku Abdul Aziz berkata kerajaan akan terus memberi tumpuan kepada pengukuhan asas ekonomi dan pembaharuan struktur bagi memastikan ekonomi negara kekal stabil susulan situasi ringgit berbanding dolar Amerika Syarikat (AS) yang dialami pada masa ini.Beliau berkata seperti yang dinyatakan oleh Bank Dunia baru-baru ini, tiada penyelesaian yang cepat dan mudah kepada situasi ringgit berbanding dolar AS. Hakikatnya, Malaysia sebagai sebuah ekonomi kecil yang terbuka, tidak terkecuali daripada tempias cabaran-cabaran yang dihadapi oleh seluruh dunia, katanya.Beliau berkata walaupun dunia terus pulih daripada kesan pandemik COVID-19, kini Malaysia berhadapan dengan cabaran baru yang telah mengakibatkan prospek ekonomi global bakal mengalami kemelesetan."Ini adalah berikutan ketegangan geopolitik antara AS dan China yang berterusan, peperangan di Ukraine yang masih tiada kesudahan, ancaman perubahan iklim seperti banjir dan kemarau di beberapa negara yang telah menjejaskan bekalan makanan serta dasar sifar COVID-19 di China yang terus mengganggu bekalan rantaian dunia."Faktor-faktor ini jelas sekali berada di luar kawalan kita," katanya dalam kenyataan pada Ahad.Kenyataan itu bagi mengulas mengenai pelbagai laporan, kebimbangan dan pertanyaan yang diajukan kepada Kementerian Kewangan, terutama berkaitkan kedudukan nilai mata wang ringgit dan perkembangan semasa ekonomi negara.Tengku Zafrul berkata apa yang boleh dilakukan kerajaan pada masa ini adalah memberi tumpuan kepada pengukuhan asas ekonomi dan pembaharuan struktur.

(Datuk Seri Zafrul Tengku Abdul Aziz)

Sehubungan itu, kerajaan akan terus memastikan akaun semasa sentiasa kekal dalam lebihan, didorong oleh eksport yang terus meningkat, dan negara tidak mengalami defisit berkembar, atau twin deficit, katanya."Setakat tahun ini, akaun semasa kekal positif dengan jumlah RM3.0 bilion pada suku pertama, dan RM4.4 bilion pada suku kedua," katanya.Selain itu, kerajaan juga akan memastikan langkah-langkah pembaharuan fiskal diteruskan, termasuk pembentangan Akta Tanggungjawab Fiskal menjelang akhir 2022, katanya.“Kerajaan juga akan mempelbagai struktur dan aktiviti ekonomi negara, terutama melalui penekanan terhadap sektor-sektor yang menumpukan aspek-aspek kelestarian dan ESG (alam sekitar, sosial dan tadbir urus) serta ekonomi digital.“Kesemua ini akan mewujudkan peluang pekerjaan yang bakal menawarkan gaji lebih tinggi kepada rakyat,” katanya.Tengku Zafrul berkata justeru, apa yang penting pada masa ini adalah sistem kewangan negara dan pasaran saham terus berfungsi dengan baik dan teratur.Sehingga kini tiada gangguan kepada pengantaraan kewangan, dan aktiviti pinjaman kekal lancar, katanya.Beliau berkata selain itu, aktiviti perniagaan juga terus mendapat akses kepada pembiayaan kewangan daripada institusi perbankan dan pasaran modal selain pasaran saham pula terus menunjukkan aliran masuk bersih berjumlah RM6.7 bilion daripada pelabur asing, dan RM2.3 bilion daripada pelabur runcit.Beliau berkata polisi atau dasar pertukaran ringgit yang fleksibel dan dinamik oleh Bank Negara Malaysia, rizab antarabangsa yang mencukupi dan kukuh, pasaran saham yang merangkumi pelbagai sektor, sistem perbankan yang teguh serta pelabur institusi tempatan yang kukuh, akan terus meningkatkan daya tahan Malaysia untuk menampan sebarang pengeluaran aliran modal dari negara serta menyerap sebarang kejutan luar."Melangkah kehadapan, kerajaan komited dalam memastikan kesejahteraan seluruh rakyat Malaysia dilindungi, tidak kira isi rumah, individu, mahupun perniagaan. Kesemua ini telahpun bermula dengan perancangan Bajet 2023 yang akan dibentangkan pada 7 Oktober,” katanya.Tengku Zafrul berkata Bajet 2023 juga akan terus mengutamakan agenda pembaharuan struktur bagi mengekalkan momentum pemulihan ekonomi pasca-COVID-19, memastikan kesejahteraan rakyat dan memperkukuh daya tahan rakyat dan perniagaan terhadap sebarang kejutan pada masa depan, terutaman cabaran ketidaktentuan geopolitik dan perubahan iklim yang serius dan berterusan.Beliau turut menegaskan negara bukan di dalam keadaan krisis kewangan atau ekonomi, seperti pada 1998, 2009, dan terkini, pada 2020 memandangkan pada waktu itu, KDNK masing-masing menyusut sebanyak -7.4 peratus (1998), -1.5 peratus (2009) dan -5.5 peratus (2020).“Tahun ini, kerajaan yakin KDNK akan terus tumbuh lebih baik berbanding unjuran asal 5.3 peratus hingga 6.3 peratus. Keyakinan yang sama turut dikongsi oleh Bank Dunia yang telah menaikkan unjuran KDNK Malaysia tahun ini daripada 5.5 peratus kepada 6.4 peratus,” katanya.Beliau berkata langkah-langkah proaktif kerajaan yang telah diumumkan seperti peruntukan subsidi hampir RM80 bilion termasuk kawalan harga bagi pelbagai barangan asas akan terus melindungi rakyat daripada impak kenaikan harga yang didorong oleh faktor luaran yang di luar kawalan kerajaan.Menteri Kewangan berkata sejak pandemik bermula, kerajaan giat melaksanakan pembaharuan struktur bagi memastikan pembangunan yang lebih seimbang, lestari dan saksama, seperti penambahbaikan jaringan keselamatan sosial, menangani isu pengangguran dalam kalangan belia, memastikan sekuriti makanan dan nutrisi, serta memudah cara pelbagai sektor ekonomi untuk beralih ke arah digitalisasi.Kerajaan juga akan meneruskan projek-projek mesra rakyat dengan nilai pengganda yang tinggi seperti penambahbaikan perumahan rakyat, tebatan banjir, infrastruktur sumber air, elektrik, internet dan 5G, serta pengangkutan awam seperti MRT3 dan Lebuhraya Pan Borneo, katanya.Beliau berkata menangani impak ketidaktentuan ekonomi dunia memerlukan kerjasama antara semua pihak, tidak kira sama ada antara negara, ahli politik, akar umbi, golongan profesional mahupun penjawat awam. Para penggubal dasar perlu menyedari hakikat bahawa dalam dunia yang saling terkait, keputusan sesetengah negara mampu memberi impak besar kepada negara lain, katanya.“Dalam mendepani cengkaman inflasi yang melanda dunia, keputusan dasar monetari oleh beberapa kuasa besar telah menjejaskan kedudukan negara-negara membangun, dan Malaysia tidak terkecuali daripada kesan tersebut,” katanya.Tengku Zafrul berkata beliau yakin dengan semangat Keluarga Malaysia yang bersatu hati dan berganding bahu, negara akan dapat mengharungi segala cabaran ini bersama.- BERNAMA


KUALA LUMPUR, 2 Oktober- Bursa Malaysia dijangka didagangkan berhati-hati minggu depan, berikutan ketidaktentuan ekonomi global terus mempengaruhi sentimen.Naib Presiden Penyelidikan Ekuiti, Rakuten Trade Sdn Bhd, Thong Pak Leng berkata indeks penanda aras diunjur berlegar antara julat 1,390 mata hingga 1,410 mata minggu depan."Aktiviti pembelian ketika harga rendah turut diramalkan berikutan FBM KLCI kekal pada kedudukan terlebih jual."Namun, tekanan ke atas saham tempatan dan serantau dijangka berterusan memandangkan kadar faedah dan hasil bon semakin tinggi," kata Thong Pak Leng.Bagi dagangan yang baru berakhir minggu ini, Bursa Malaysia mengalami penurunan seiring pasaran serantau dan prestasi Wall Street.FBM KLCI merosot bawah paras 1,400 pada Khamis ekoran kekurangan sokongan belian.

Sementara itu, ringgit dijangka diniagakan lebih tinggi minggu depan antara 4.59 dengan 4.62 berbanding dolar Amerika Syarikat.Ia berikutan sentimen pasaran yang lebih baik.Ketidakstabilan tukaran mata wang asing kekal pada paras tinggi dan dijangka semakin meningkat berikutan dasar monetari agresif bank-bank pusat seluruh dunia.


Affin Bank optimis peningkatan strategi digital

(Kad Prabayar Visa Affin Merchantrade dengan kerjasama Merchantrade Asia Sdn Bhd)

KUALA LUMPUR, 1 Oktober- Kumpulan Affin Bank Berhad (Affin Bank) optimis prospek pertumbuhannya untuk separuh ke dua 2022 dengan mempertingkatkan keperluan pelanggan melalui strategi digital yang dinaiktaraf.Presiden dan Ketua Pegawai Eksekutif Kumpulan, Datuk Wan Razly Abdullah berkata; lebih RM300,000 juta dilabur pada tahun ini bagi tujuan tersebut.Perkara tersebut meletakkan bank itu di barisan hadapan dari segi pendigitalan, di samping menyokong pelanggan dan menguasai perniagaan di pasaran di tengah-tengah krisis global.Beliau turut menjelaskan, "kami telah membuat pelaburan dalam sistem teknologi maklumat dan teknologi tinggi."Perkara itu akan menempatkan kami dalam berdepan strategi saingan digital serta dapat menyokong keperluan pelanggan secara 24 jam."Beliau berkata demikian pada sidang media selepas melancarkan Kad Prabayar Visa Affin Merchantrade dengan kerjasama Merchantrade Asia Sdn Bhd. di Menara Affin Bank, ibu negara.

(Wan Razly Abdullah pada Majlis Pelancaran Kad Prabayar Visa Affin Merchantrade)


KUALA LUMPUR, 1 Oktober- Amanah Saham Nasional Bhd (ASNB) mengumumkan pengagihan pendapatan 3.75 sen seunit untuk dana harga tetapnya, Amanah Saham Malaysia (ASM 3) bagi tahun kewangan berakhir 30 September 2022.Agihan pendapatan akan dilaburkan semula secara automatik sebagai unit tambahan ke dalam akaun pemegang unit hari ini.Syarikat pengurusan unit amanah milik penuh Permodalan Nasional Bhd (PNB) dalam kenyataan memaklumkan, pembayaran pengagihan pendapatan berjumlah RM573.66 juta akan memanfaatkan 551,685 ahli yang memegang 15.3 bilion unit.

Secara keseluruhan, dana tersebut merekodkan pendapatan kasar berjumlah RM757.81 juta dan RM575.87 juta pendapatan bersih direalisasi di sebalik kebimbangan kemelesetan ekonomi dan gangguan rantaian bekalan global yang menjejaskan prestasi pasaran global."Pendapatan untuk ASM 3 diperoleh daripada hasil keuntungan direalisasi, dividen serta pendapatan lain daripada pelaburan domestik dan antarabangsa."Strategi kepelbagaian yang dilaksanakan dana ini juga menunjukkan hasil positif dengan ekuiti antarabangsa menyumbang 40.9% kepada pendapatan kasar keseluruhan dana," menurut kenyataan itu.

(ASNB umum pengagihan pendapatan 3.75 sen seunit untuk ASM 3)


KUALA LUMPUR, 1 Oktober- Takaful Ikhlas General Berhad (Takaful IKHLAS) dan Bank Simpanan Nasional (BSN) menjalin kerjasama bancatakaful terbaharu bagi memacu pertumbuhan perkhidmatan kewangan Islam di negara ini.Presiden merangkap Ketua Pegawai Eksekutif Takaful IKHLAS, Datuk Rudy Rodzila Che Lamin berkata perkhidmatan itu akan ditawarkan kepada komuniti menerusi kerjasama lima tahun dengan Takaful IKHLAS yang menawarkan produk-produk takaful am kepada pelanggan runcit dan mikro BSN."Ini adalah kerjasama pertama antara Takaful IKHLAS dengan BSN. Saya mewakili Takaful IKHLAS ingin merkamkan penghargaan kepada BSN," kata Rudy Rodzila dalam Majlis Pelancaran Bancatakaful di sini.Kerjasama tersebut akan menumpukan tiga bidang utama iaitu motor atau kenderaan, pemilik rumah dan kemalangan peribadi.

(Datuk Rudy Rodzila berkata Kerjasama Takaful IKHLAS-BSN pacu sektor perkhidatan kewangan Islam)


Harapan Bajet 2023: insentif bersasar inklusif penggiat sektor pelancongan

KUALA LUMPUR, 1 Oktober- Meningkatkan kemampanan dan mengukuhkan promosi produk pelancongan adalah antara yang perlu diberi perhatian dalam pembentangan Bajet 2023, menurut penganalisis ekonomi, Profesor Emeritus Dr. Barjoyai Bardai.uBeliau berpandangan lebih banyak insentif bersasar yang inklusif buat penggiat sektor pelancongan perlu diberi perhatian."Pembangunan sektor pelancongan di Malaysia ini akan menjadi strategi serampang banyak mata. Bukan hanya memulihkan ekonomi kerana sektor pelancongan menyumbang sehingga hampir 20% kepada Keluaran Negara Kasar (KNK)."Jadi bila kita pulihkan sektor pelancongan, kita pulihkan KNK. Pada masa sama, kita juga memulihkan pembangunan perniagaan industri kecil dan sederhana, perniagaan mikro. Ramai peniaga mikro terlibat dalam sektor pelancongan," kata Dr. Barjoyai kepada RTM.

(Profesor Emeritus Dr. Barjoyai berharap insentif bersasar inklusif penggiat sektor pelancongan dalam Bajet 2023)

Sektor pelancongan kesihatan dan pelancongan pendidikan juga perlu diberi keutamaan kerana kedua-duanya berupaya menjana pendapatan negara. "Pelancongan kesihatan akan menjadi potensi pada masa akan datang kerana ia dipanggil perniagaan mampan. Mereka tidak mengalami kegawatan kerana kesihatan ni tidak kira kegawatan atau tidak, orang akan datang. "Bahkan dengan itu juga, satu lagi ialah pelancongan pendidikan yang perlu ditonjolkan kerana kita di Malaysia hari ini ada enam universiti yang ternama di Asia Tenggara ada di Malaysia dan antara yang terbesar antara negara di Asia Tenggara,"katanya.

BERITA BERKAITANBajet 2023: Industri belia dan sukan harus diberi perhatian - KBSBajet 2023 : Tumpu pelancongan mampan, kurangkan perbelanjaan utilitiBajet 2023 : Tumpuan Dewan Rakyat kali iniBajet 2023 kekal fokus bina semula, kukuhkan ekonomi"Pada asalnya, kita ada sasaran untuk membawa lebih 200,000 pelajar datang ke Malaysia untuk mengikuti ijazah siswazah di Malaysia. Ini sudah dicapai dan perlu digalakkan kerana nilai tambah dalam sektor pelancongan pendidikan adalah tinggi dan perlu menjadi sasaran utama," tambah beliau. Menerusi Bajet 2022, tujuh inisiatif utama dengan nilai keseluruhan RM1.6 bilion dilaksana bagi membantu sektor pelancongan yang terjejas teruk akibat pandemik COVID-19.


Ekonomi Malaysia kukuh, stabil walaupun diancam ketidakstabilan ekonomi global

KUALA LUMPUR, 29 September- Kedudukan ekonomi Malaysia ketika ini berada di landasan kukuh dan stabil, walaupun diancam ketidakstabilan ekonomi global dicetuskan ketegangan geopolitik dan faktor luaran.Menteri Kewangan Tengku Datuk Seri Zafrul Tengku Abdul Aziz berkata kerajaan akan terus mengambil langkah proaktif, mengawal pergerakan ekonomi semasa bagi memelihara kesejahteraan Keluarga Malaysia.

(Menteri Kewangan, Tengku Datuk Seri Zafrul Tengku Abdul Aziz)

"Menerusi kerjasama daripada sektor awam dan swasta, sektor perniagaan turut mendapat sokongan dan rangsangan ekonomi melalui dasar responsif dan bertanggungjawab.Menyatakannya melalui Laporan Kewangan Rakyat ke-113, jelasnya pertumbuhan ekonomi negara juga berada di kedudukan baik pada kadar 8.9 peratus dengan kadar pengangguran 3.7 peratus.Kerajaan juga bertekad mencapai aspirasi negara berpendapatan tinggi menjelang 2025 dan mengurangkan intensiti pelepasan gas rumah hijau sehingga 45 peratus kepada Keluaran Dalam Negara Kasar menjelang 2030.Negara juga komited untuk menjadi negara rendah karbon menjelang 2040, seterusnya mencapai karbon sifar menjelang 2050.Sementara itu, bagi Program Subsidi Upah (PSU) 1.0, sejumlah RM12.958 bilion telah dimanfaatkan oleh 322,177 majikan dan 2.64 juta pekerja setakat 9 September lalu.Manakala, sejumlah RM1.411 bilion telah disalurkan di bawah PSU 2.0 memastikan kelangsungan operasi 81,244 majikan mengekalkan penggajian bagi 720,097 pekerja.


Niaga hadapan FBM KLCI ditutup tinggi

KUALA LUMPUR, 29 September- Kontrak niaga hadapan FTSE Bursa Malaysia KLCI (FBM KLCI) di Bursa Malaysia Derivatives ditutup tinggi hari ini seiring dengan prestasi kukuh di pasaran tunai pendasar.Pada penutup dagangan, kontrak September 2022 naik 2.0 mata kepada 1,396.0, Oktober 2022 meningkat 3.0 mata kepada 1,397.0, Disember 2022 menokok 2.5 mata kepada 1,397.5 dan Mac 2023 menambah 4.5 mata kepada 1,390.0.Jumlah dagangan merosot kepada 16,321 lot daripada 58,637 lot pada Rabu manakala kepentingan terbuka menyusut kepada 54,325 kontrak daripada 101,280 kontrak.Pada 5 petang, petunjuk pasaran FTSE Bursa Malaysia KLCI (FBM KLCI) turun 4.39 mata kepada 1,397.5 daripada 1,401.89 ketika ditutup pada Rabu.- BERNAMA


Ringgit ditutup rendah berikutan Dolar AS terus kukuh

KUALA LUMPUR, 29 September- Ringgit ditutup rendah berbanding dolar AS pada Khamis berikutan sentimen pasaran yang terus menyokong mata wang Amerika Syarikat (AS) itu disebabkan ketidaktentuan global, kata seorang penganalisis.Pada 6 petang, mata wang tempatan merosot kepada 4.6380/6425 berbanding dolar AS daripada 4.6285/6310 semalam.Mata wang tempatan dibuka tinggi kepada 4.6250/6290 berbanding dolar AS.“Pasaran kini sukar, dan dolar AS dianggap sebagai aset selamat, justeru, pelabur membeli mata wang AS itu.“Ini adalah sebab dolar AS naik berbanding semua mata wang, bukan sahaja ringgit; pelabur menjual pound dan euro disebabkan ketidaktentuan seperti kebimbangan mengenai kemelesetan global dan krisis tenaga (di Eropah),” kata penganalisis itu.Ringgit turut diniagakan rendah berbanding sekumpulan mata wang utama.Ia merosot berbanding euro kepada 4.4951/4995 daripada 4.4184/4208 semalam dan susut berbanding pound kepada 5.0392/0441 daripada 4.9409/9436 pada Rabu.Unit tempatan turut merosot berbanding yen Jepun kepada 3.2050/2084 daripada 3.1974/1993 dan susut berbanding dolar Singapura kepada 3.2228/2264 daripada 3.1954/1975 sebelum ini.- BERNAMA


SMH Rail sasar perluas eksport ke Eropah menerusi Jerman

BERLIN, 29 September- Syarikat pengeluar dan kejuruteraan kereta api, SMH Rail Sdn Bhd (SMH Rail) berhasrat menjadikan Jerman sebagai pintu masuk bagi memperluas pasaran eksportnya ke Eropah.Pengerusi dan Pengarah Urusannya, Datuk PK Nara berkata, menerusi akses ke pasaran itu, sumbangan aktiviti eksport dijangka meningkat kepada 60 peratus berbanding 40 peratus ketika ini."Tujuan SMH Rail mengadakan pameran ini di Jerman adalah untuk meneroka pasaran antarabangsa secara global.Ia juga merupakan peluang terbaik untuk memeterai beberapa perkongsian perniagaan," katanya pada Pameran Perdagangan Industri Kereta Api (Innotrans) 2022 di sini.

(Datuk PK Nara, Pengerusi dan Pengarah Urusan SMH Rail)

Sementara itu, Pesuruhjaya Perdagangan Perbadanan Pembangunan Perdagangan Luar Malaysia (MATRADE) Frankfurt, Zuhaila Sedek berkata, Innotrans 2022 merupakan platform terbaik dalam mempromosikan kebolehan dan kapasiti negara dalam industri pembuatan kereta api."Meskipun saiz industri kereta api negara kecil, Malaysia mempunyai banyak pemain industri yang berkaliber dan mempunyai kapasiti yang besar contohnya seperti SMH Rail yg merupakan penyedia perkhidmatan kejuruteraan dan pembuatan untuk sektor kereta api," katanya.


Bajet 2023: Pengenalan cukai digital wajar dipertimbangkan

KUALA LUMPUR, 29 September- Pengenalan Cukai Digital wajar diberi pertimbangan sebagai cukai baharu dalam Bajet 2023.Pengerusi Persatuan Akauntan Percukaian Malaysia (MATA), Datuk Abd Aziz Abu Bakar berpendapat, pelaksanaan cukai berkenaan adalah seiring pertumbuhan pesat sektor digital di seluruh dunia."Apa yang berlaku sekarang dalam negara, di dunia termasuk dalam komuniti antarabangsa, meraka sudah ada satu kesepakatan dengan syarat hendak kenakan cukai kepada mereka. Walaupun mereka tidak punya pertubuhan tetap, maknanya perniagaan mereka bukan di Malaysia, mungkin mereka di luar negara, tapi pendapatan mereka terbit dari Malaysia, insya-Allah kita boleh kenakan cukai kira-kira 15% minimun."Jadi saya rasa macam perusahaan syarikat multinasional, akan ada kutipan cukai tahun depan daripada syarikat-syarikat sebegini," kata Abd Aziz ketika ditemu bual RTM.Mengenai cukai makmur beliau berpandangan ia tidak lagi relevan untuk diteruskan dalam Bajet 2023.

(Datuk Abd Aziz ditemui selepas menjadi tetamu terbitan RTM)

"Kerajaan tidak sepatutnya sambung dengan cukai makmur itu sebab kita kenakan cukai masa itu sebenarnya sebab ada industri-indutri yang untung berlebihan disebabkan COVID-19 macam industri sarung tangan dan pelitup muka, mereka memang banyak untung tapi sekarang tidak," katanya.

Berkenaan cukai Perkhidmatan dan Jualan (GST) beliau berpendapat, cukai tersebut tidak sesuai dikenakan buat masa ini, ekoran ekonomi negara masih berada dalam pemulihan.


Kadar jangka pendek kekal stabil dengan campur tangan BNM

KUALA LUMPUR, 29 September- Kadar jangka pendek diunjur kekal stabil hari ini berikutan operasi Bank Negara Malaysia (BNM) untuk menyerap lebihan mudah tunai daripada sistem kewangan.Mudah tunai dianggarkan RM39.7 bilion dalam sistem konvensional dan RM33.38 bilion dalam dana Islam.Hari ini, bank pusat akan mengadakan dua tender pasaran wang konvensional yang terdiri daripada tender RM1 bilion selama tujuh hari dan tender RM500 juta untuk tempoh 14 hari, serta tiga tender Qard  iaitu tender RM1.5 bilion selama tujuh hari, tender RM900 juta (14 hari) dan RM100 juta tender (21 hari).Bank pusat itu juga akan menjalankan dua tender repo berbalik, terdiri daripada tender RM350 juta untuk jangka masa 32 hari dan tender RM600 juta selama 181 hari.

Ia telah mengumumkan ketersediaan repo berbalik, perjanjian jual dan beli semula serta kemudahan Murabahah Komoditi Bercagar untuk tempoh satu hingga tiga bulan.Pada 4.00 petang, BNM akan mengendalikan sehingga RM38.1 bilion untuk tender semalaman konvensional dan RM29.9 bilion bagi tender semalaman Murabahah. - BERNAMA


Bursa Malaysia diniagakan rendah pada sesi awal dagangan

KUALA LUMPUR, 28 September- Bursa Malaysia didagangkan lebih rendah pada sesi awal urus niaga pagi ini di tengah-tengah prestasi lemah semalaman Wall Street.Pada 10.01 pagi, penanda aras FTSE Bursa Malaysia KLCI (FBM KLCI) turun sebanyak 4.13 mata kepada 1,406.74 daripada penutupan Selasa pada 1,410.87, selepas dibuka 3.55 mata lebih rendah pada 1,407.32.Pergerakan harga di pasaran secara keseluruhan adalah negatif dengan kaunter rugi mengatasi kaunter untung 368 berbalas 169, manakala 270 kaunter tidak berubah, 1,591 tidak diniagakan dan 38 yang lain digantungJumlah dagangan yang dicatatkan adalah sebanyak 498.83 juta unit bernilai RM317.57 jutaDalam satu nota, naib presiden Penyelidikan Ekuiti Rakuten Trade Sdn Bhd Thong Pak Leng berpendapat dagangan di bursa tempatan dijangka kekal lemah berikutan ketidaktentuan yang kian ketara di peringkat serantau.“Namun begitu, kami menjangkakan kemunculan beberapa kegiatan memburu saham murah dalam saham kewangan selepas seminggu mencatatkan penurunan berturut-turut dan indeks utama diunjur berada dalam julat 1,405-1,420 hari ini,” tambahnya.

(Bursa Malaysia didagangkan lebih rendah pada sesi awal urus niaga pagi ini di tengah-tengah prestasi lemah semalaman Wall Street/BERNAMA)

Dalam kalangan saham wajaran tinggi, Public Bank menokok dua sen kepada RM4.23 dan Petronas Chemicals menambah satu sen kepada RM8.36 manakala IHH Healthcare tidak berubah pada RM5.91, Maybank dan CIMB kedua-duanya susut satu sen kepada RM8.56 dan RM5.11 dan TNB kerugian tiga sen kepada RM8.69.Bagi saham aktif, PT Resources naik 3.5 sen menjadi 40.5 sen, Velesto tidak berubah pada 11.5 sen, Cnergenz turun empat sen kepada RM1.08, dan LGMS susut satu sen RM1.23.Di papan indeks, Indeks FBM Emas berkurangan 30.30 mata kepada 10,049.64, FBM 70 susut 34.83 mata menjadi 12,212.48 manakala Indeks FBMT 100 menguncup 28.51 mata kepada 9,795.0.Sementara itu, indeks FBM Emas Syariah menyusut sebanyak 25.24 mata kepada 10,151.32 dan  FBM ACE jatuh 33.06 mata kepada 4,675.32.Mengikut sektor, Indeks Tenaga 7.02 mata lebih rendah pada 680.13, Indeks Perladangan turun 36.55 mata kepada 6,543.53, Indeks Perkhidmatan Kewangan susut 53.24 mata menjadi 15,901.32 dan Indeks Produk dan Perkhidmatan Perindustrian turun 0.5 mata kepada 171.19.-BERNAMA


Maybank bakal beralih sepenuhnya kepada Secure2u pada 2023

KUALA LUMPUR, 28 September - Maybank bakal beralih sepenuhnya kepada kaedah pengesahan yang lebih selamat melalui Secure2u menjelang Jun 2023 untuk aktiviti atau transaksi dalam talian yang berkaitan pembukaan akaun, pemindahan dana dan pembayaran serta perubahan kepada maklumat peribadi dan tetapan akaun.Presiden dan Ketua Pegawai Eksekutif Kumpulan Maybank, Datuk Khairussaleh Ramli berkata ini sejajar dengan usaha bank itu untuk mengutamakan keselamatan simpanan dan transaksi perbankan dalam talian pelanggannya pada setiap masa.Ini selaras dengan cadangan Bank Negara Malaysia (BNM) supaya berhijrah daripada kata laluan sekali guna (OTP) SMS kepada pengesahan yang lebih selamat untuk transaksi ini.

"Kami kekal komited dalam membantu pelanggan bagi mengelakkan mereka daripada ditipu oleh penipu. Ini dilakukan melalui langkah keselamatan sedia ada pada masa ini dan ketika kami secara berperingkat melancarkan lebih banyak langkah yang boleh membantu menghalang atau meminimumkan kemungkinan pelanggan menjadi mangsa penipuan kewangan."Kami juga menyokong pengumuman BNM pada 26 September lalu berhubung lima langkah yang akan diguna pakai oleh bank-bank di Malaysia bagi memastikan kepiawaian keselamatan lebih tinggi, terutamanya bagi perkhidmatan perbankan Internet dan mudah alih. Industri perbankan komited bekerjasama untuk memerangi penipuan kewangan yang semakin berleluasa dalam persekitaran digital hari ini," katanya menerusi kenyataan.Pada masa ini, Maybank hanya membenarkan Secure2u untuk satu peranti bagi setiap pemegang akaun bagi meminimumkan kemungkinan butiran perbankan dalam talian pelanggan dikompromi atau digunakan oleh mana-mana pihak ketiga.Sebagai langkah keselamatan tambahan, Maybank memaklumkan pelanggan melalui SMS, 'push notification' dan e-mel apabila Secure2u telah didaftarkan pada peranti baharu.


Eksport produk berasaskan sawit meningkat kepada RM108.52 bilion - Zuraida

JOHOR BAHRU, 28 September - Eksport minyak dan produk berasaskan sawit negara meningkat kepada RM108.52 bilion pada tahun lepas berbanding RM73.33 bilion pada tahun 2020.Menteri Perusahaan, Perladangan dan Komoditi, Datuk Zuraida Kamaruddin berkata sumbangan subsektor sawit kepada Keluaran Dalam Negara Kasar (KDNK) pada 2021 juga berjumlah RM44.98 bilion.Menurutnya, jumlah tersebut mewakili 53.38 peratus daripada keseluruhan KDNK dalam sektor agrikomoditi negara.

"Kementerian sentiasa menyokong pembabitan industri dalam memperkasa pengeluaran eksport minyak sawit dan produk berasaskan sawit untuk memastikan sektor agrikomoditi terus mencatat sumbangan KDNK yang memberangsangkan bagi menggalakkan pemulihan ekonomi negara pasca COVID-19," katanya selepas mengadakan lawatan ke Kilang Delima Oils Products dan FGV Kernel Products di Pasir Gudang, di sini.Tambah Zuraida, FGV Holdings Bhd muncul antara pengeluar minyak sawit mentah (MSM) terbesar dunia yang menyumbang kepada 15 peratus daripada jumlah pengeluaran tahunan MSM Malaysia.


TNB jangka kuota Tarif Elektrik Hijau bertambah pada 2023

SHAH ALAM, 28 September - Tenaga Nasional Bhd (TNB) menjangkakan kuota Tarif Elektrik Hijau (GET) akan bertambah dan diberikan secara setahun pada 2023.Ketua Pegawai Peruncitan TNB, Datuk Ir Megat Jalaluddin Megat Hassan berkata ia berdasarkan permintaan tinggi tahun ini menyaksikan kuota berjaya dipenuhi dalam tempoh hanya beberapa bulan.

"Bagi tahun 2023, kita menjangkakan kuota diberikan secara setahun dan jumlahnya juga akan bertambah, disebabkan sekarang kita sedang membina Large Scale Solar (LSS) dan boleh mula beroperasi tahun depan. Jadi kita mempunyai peluang untuk memberikan GET kepada pengguna," katanya kepada pemberita selepas majlis inisiatif hijau SP Setia Bhd bersama TNB, di sini.Tidak mendedahkan lebih lanjut mengenai tambahan kuota tersebut, beliau yakin GET mampu memperoleh permintaan 50 peratus lebih tinggi daripada jumlah ditawarkan tahun ini.


Bursa Malaysia dibuka tinggi, prestasi Wall Street bertambah baik

KUALA LUMPUR, 29 September- Bursa Malaysia diniagakan lebih tinggi pada sesi awal dagangan pagi ini, mengambil petunjuk daripada prestasi semalaman Wall Street yang bertambah baik.Pada pukul 9.05 pagi, indeks penanda aras FTSE Bursa Malaysia KLCI (FBM KLCI) meningkat 6.63 mata kepada 1,408.52 daripada 1,401.89 pada penutupan urus niaga Rabu, selepas dibuka 5.5 mata lebih tinggi pada paras 1,407.39.Pergerakan harga di pasaran positif dengan kaunter untung mengatasi kaunter rugi 260 berbalas 56, manakala 157 kaunter tidak berubah, 1,928 tidak diniagakan dan 57 yang lain digantung.Jumlah dagangan adalah sebanyak 123.66 juta unit bernilai RM57.47 juta.Sementara itu, Naib Presiden Penyelidikan Ekuiti Rakuten Trade Sdn Bhd Thong Pak Leng menjangkakan kemunculan beberapa aktiviti pembelian hari ini khususnya dalam kaunter berkaitan perbankan dan teknologi."Justeru, kami mengunjurkan indeks berada dalam julat antara 1,405-1,420 hari ini walaupun keadaan pasaran masih kekal berhati-hati," kata Bernama hari ini.

Dalam kalangan saham berwajaran tinggi, Public Bank menokok dua sen menjadi RM4.28, Petronas Chemicals menambah empat sen kepada RM8.41, CIMB dan IHH Healthcare masing-masing mengukuh enam sen untuk mencatatkan RM5.17 dan RM5.99 manakala Maybank dan Hong Leong Bank tidak berubah pada RM8.56 dan RM20.44. Bagi saham aktif,  PT Resources naik dua sen menjadi 43.5 sen, Top Glove memperoleh 1.5 sen kepada 60.5 sen, Tanco lebih tinggi satu sen kepada 30.5 sen manakala Velesto, Sapura Energy dan SNS Network masing-masing tidak berubah pada 11.5 sen, empat sen dan 27 sen.Di papan indeks, Indeks FBM Emas meraih 53.3 mata kepada 10,062.75, FBM 70 mengembang 88.48 mata kepada 12,255.13 dan Indeks FBMT 100 naik 52.07 mata menjadi 9,812.58.  Sementara itu, Indeks FBM Emas Syariah menokok 50.63 mata kepada 10,124.4 dan FBM ACE naik 31.54 mata kepada 4,687.44.   Mengikut sektor,  Indeks Tenaga lebih kukuh sebanyak 11.69 mata pada 682.01, Indeks Perladangan meningkat 46.91 mata kepada 6,505.99, Indeks Perkhidmatan Kewangan menambah 67.04 mata menjadi 15,990.66 dan Indeks Produk dan Perkhidmatan Perindustrian meningkat 1.43 mata kepada 177.58. -BERNAMA


Nilai ringgit pulih berbanding dolar AS

KUALA LUMPUR, 29 September- Nilai ringgit kembali tinggi berbanding dolar AS pada sesi pembukaan urus niaga pagi ini selepas mencatatkan penurunan selama lima hari.Namun begitu, sentimen di pasaran tukaran asing masih tidak menentu disebabkan oleh kenaikan kadar faedah Amerika Syarikat dan krisis tenaga Eropah, kata seorang peniaga.Pada pukul 9.00 pagi, mata wang tempatan menambah nilai kepada 4.6250/6290 berbanding dolar AS daripada penutupan semalam 4.6285/6310.Walau bagaimanapun, peniaga ActivTrades Dyogenes Rodrigues Diniz memberi amaran bahawa dolar AS dijangka meneruskan kenaikan berterusan berbanding ringgit, dan pada masa yang sama, keadaan turun naik pasaran yang melampau boleh memberi kesan tempias dan menjejaskan pasaran dengan ketara.

Sementara itu, ringgit diniagakan rendah berbanding kumpulan mata wang utama yang lain.Mata wang tempatan menyusut nilai berbanding euro kepada 4.4812/4850 daripada 4.4184/4208 semalam, lega berbanding pound Britain kepada 4.9978/5.0021 daripada penutupan Rabu pada paras 4.9409/9436 dan lemah berbanding dolar Singapura kepada 3.2187/2220 daripada 3.1954/1975.Ringgit turut merosot berbanding yen Jepun kepada 3.2058/2088 daripada 3.1974/1993 sebelumnya.-BERNAMA


Bajet 2023: Ambil kira aspek rakyat, perniagaan dan ekonomi

KUALA UMPUR, 28 September- Proses pembentangan Bajet 2023 dilakukan dengan teliti agar tidak tercicir dalam mengambil kira aspek rakyat, perniagaan dan ekonomi.

Menurut Pengarah Pejabat Belanjawan Negara, Datuk Shahrol Anuwar Sarman, ini dilakukan dengan pelbagai proses termasuk libat urus dengan semua pihak berkepentingan, iaitu melibatkan pelbagai agensi dan kementerian, diikuti sesi konsultasi di semua peringkat bagi mendapatkan pandangan yang menyeluruh.

Menurut Sharol, kira-kira 190 sesi libat urus telah dilakukan setakat ini bagi mendapatkan maklum balas setiap kumpulan sasaran.

"Pegawai-pegawai ini dalam bulan Mei akan melibatkan urus secara intensif dengan kementerian masing-masing. Kerana mereka akan menjadi suara untuk membawa ke Kementerian Kewangan berapa untuk tahun itu peruntukan yang perlu disediakan dan sebagainya", katanya dalam program Bicara Naratif di TV1.

Menurut Shahrol lagi, melalui portal berkaitan Bajet 2023 yang dikongsikan bersama orang ramai, pihaknya telah menerima hampir 6,000 maklum balas dan pendapat.

Maklum balas tersebut akan dibincangkan dan ditambah baik dalam sesi libat urus bagi Bajet 2023.

(Datuk Sharol bercakap dalam program Bicara Naratif di TV1)


Bank Dunia naikkan unjuran pertumbuhan ekonomi Malaysia tahun ini

KUALA LUMPUR, 27 September- Bank Dunia menyemak naik unjuran pertumbuhan ekonomi Malaysia tahun ini dari 5.5 peratus kepada 6.4 peratus.Ketua Ahli Ekonomi Bank Dunia bagi Malaysia, Apurva Sanghi berkata unjuran lebih tinggi itu berdasarkan prestasi ekonomi negara yang kukuh pada separuh pertama 2022.Bercakap pada taklimat media Perkembangan Ekonomi Asia Timur dan Pasifik oleh Bank Dunia secara maya, jelasnya prestasi lebih baik dicatatkan sektor perkhidmatan, pelancongan dan pembuatan turut menyumbang kepada semakan semula itu."Kami jangkakan momentum pertumbuhan positif akan berterusan hingga separuh kedua tahun ini. "Pertumbuhan suku ketiga 2022 juga akan berasaskan asas yang rendah pada suku ketiga 2021 apabila ekonomi menguncup 4.5 peratus," katanya.

(Unjuran lebih tinggi itu berdasarkan prestasi ekonomi negara yang kukuh pada separuh pertama 2022)

Bank Dunia bagaimanapun menyemak semula unjuran pertumbuhan Keluaran Dalam Negara Kasar, KDNK negara tahun hadapan kepada 4.2 peratus daripada 4.5 peratus.Ia sejajar cabaran ketidaktentuan ekonomi global termasuk perkembangan terkini di Ukraine dan kelembapan ekonomi di China.Namun asas ekonomi negara yang kukuh disokong kedudukan sebagai peserta komoditi elektrik serta gangguan rantaian bekalan yang terhad di Asia berbanding Barat, akan memberikan sokongan kukuh kepada pertumbuhan.


PERODUA perkenal Ativa Hybrid, terhad untuk 300 pelanggan korporat

KUALA LUMPUR, 27 September- PERODUA memperkenalkan model hibrid pertamanya, Ativa Hybrid.Ia terhad kepada 300 pelanggan individu dan korporat, pengenalan model itu sebahagian daripada kajian kenderaan elektrik pertama serta mobiliti jangka panjang.Menurut Presiden dan Ketua Pegawai Eksekutif PERODUA, Datuk Seri Zainal Abidin Ahmad, kajian itu bertujuan memahami tingkah laku pemanduan berkumpulan kenderaan hibrid.Ia melibat lokasi berpenduduk padat di Lembah Klang, Pulau Pinang dan Johor Bahru."Untuk mendapatkan maklum balas daripada para pelanggan, mengenai penggunaan kereta hibrid, mengenai 'performance handling' kereta dan sebagainya, dan kedua kita nak memahami cara 'subscription rental' servis dan kita baru nak mencuba. Jadi kita kata dia sewa kereta ni, bayar RM500 sebulan, 'maintainance' semuanya ditanggung PERODUA," katanya. Zainal berkata demikian pada sidang media Majlis Langganan Perodua Ativa Hybrid di ibu negara, semalam.

(Presiden dan Ketua Pegawai Eksekutif PERODUA, Datuk Seri Zainal Abidin Ahmad)

Majlis turut dihadiri oleh Ketua Setiausaha Kementerian Perdagangan Antarabangsa dan Industri, Datuk Seri Lokman Hakim Ali; Pengerusi Perodua, Tan Sri Asmat Kamaludin dan Pengerusi Daihatsu, Sunao Matsubayashi.Jelasnya, pelanggan terpilih perlu membayar RM500 sebulan selama lima tahun atau sehingga jarak pemanduan 100,000 kilometer sebelum memulangkan semula kereta berkenaan.Tambahnya, program perintis itu juga membolehkan syarikat melihat tahap penerimaan pelanggan terhadap perkhidmatan langganan jangka panjang.PERODUA sebelum ini telah pun mempunyai perkhidmatan langganan sedia ada yang diuruskan di bawah EZ MOBI, tetapi buat masa ini perkhidmatan langganan hanya untuk syarikat dan bukan individu.Perkhidmatan EZ MOBI PERODUA mula diperkenalkan pada Januari 2021.


Anugerah Asiamoney 2022: Maybank rangkul lima anugerah

KUALA LUMPUR, 27 September- Keupayaan Perbankan dan Perkhidmatan Kewangan Maybank terus diiktiraf, menerusi kemenangan lima anugerah dan undian di Anugerah Asiamoney 2022.Kumpulan perbankan itu dinobatkan sebagai Kumpulan Bank Terbaik untuk Kepelbagaian dan Keterangkuman di Malaysia, Bank Pelaburan Terbaik di Malaysia dan Bank Antarabangsa Terbaik di Kemboja.Presiden dan Ketua Pegawai Eksekutif Kumpulan, Datuk Khairussaleh Ramli berkata, pengiktirafan tersebut mengukuhkan semula komitmen kumpulan perbankan itu dalam menyediakan penyelesaian berkualiti bagi menyokong keperluan pelanggan.

(Presiden dan Ketua Pegawai Eksekutif Maybank, Datuk Khairussaleh Ramli)

Maybank juga dilihat sebagai ejen perubahan dalam industri, mendorong bank lain untuk meningkatkan kepelbagaian bagi mengukuhkan prestasi ekonomi yang lebih luas.Pada acara sama, bank tersebut turut mengungguli anugerah Syarikat Paling Cemerlang di Malaysia kategori Sektor Perbankan untuk tahun kedua berturut- turut.Lebih 175 syarikat diiktiraf atas prestasi cemerlang dalam sektor dan pasaran masing-masing, hasil tinjauan melibatkan hampir seribu pengurus dana, pegawai bank dan penganalisis penyelidikan di 12 pasaran di Asia.